KJ bawa tuah! Hot FM raih Anugerah Hashtag Asia Award 2023

CYBERJAYA: Kehadiran Bekas Menteri Kesihatan, Khairy Jamaluddin menjadi penyampai radio di Hot FM membuahkan hasil lumayan buat radio berkenaan.

Hot FM baru-baru ini meraih anugerah dalam ‘Hashtag Awards 2023 for Best in Newsjacking or Real Time Response’ menerusi kempen #KJjadiDJ di Bekpes Hot!

Khabar gembira itu dikongsi Khairy menerusi hantaran di Facebook rasminya hari ini.

“Alhamdulillah, Hot FM berjaya memenangi anugerah dalam “Hashtag Awards 2023 for Best in Newsjacking or Real Time Response” menerusi kempen #KJjadiDJ di Bekpes Hot!

“Hashtag Asia Awards merupakan anugerah yang dipersembahkan untuk menghormati dan mengiktiraf kerja media sosial terbaik di seluruh Asia dan Oceania.

“Tahniah Hot FM,” tulisnya.

Untuk makluman, #KJjadiDJ yang bersiaran setiap Isnin pada pukul 6 hingga 10 pagi dengan menampilkan gabungan Khairy bersama tiga penyampai radio Hot FM iaitu Johan, Fara Fauzana dan AG.

Author

Diyana Rahip

View all posts

View all posts


Lelaki warga asing bakar bunga api keluar dari kereta dicekup

KUALA LUMPUR: Polis menahan seorang lelaki warga asing, selepas disyaki membakar bunga api keluar dari tingkap kereta yang sedang bergerak di Jalan 2/3A Pusat Bandar Utara di sini, pada Ahad.

Ketua Polis Daerah Sentul, Asisten Komisioner Ahmad Sukarno Mohd Zahari berkata, pihaknya mengesan satu klip video tular berdurasi 14 saat memaparkan kejadian itu.

“Hasil semakan pihak polis mendapati video berkenaan dengan jelas memaparkan perbuatan berbahaya terbabit.

“Bertindak atas maklumat, pihak polis menahan seorang lelaki warga asing berusia 31 tahun dan merampas sebuah Proton Waja digunakan semasa kejadian,” katanya dalam kenyataan pada Isnin.

Menurutnya, semakan mendapati suspek tidak mempunyai rekod jenayah lampau dan direman di Ibu Pejabat Polis Daerah (IPD) Sentul, bagi membantu siasatan mengikut Seksyen 7 Akta Bahan Letupan 1957.

“Kesalahan ini memperuntukkan hukuman penjara tujuh tahun atau denda RM10,000 atau kedua-duanya,” katanya.

Author

Fazleen Safina Abd Jamil

View all posts

View all posts


Bajet 2023: Ibu penerima BKM lahirkan anak terima RM500

KUALA LUMPUR: Para ibu daripada isi rumah yang menerima Bantuan Keluarga Malaysia (BKM) yang melahirkan anak pada 2023 akan menerima bantuan tunai one off sebanyak RM500 di bawah program CahayaMata Keluarga Malaysia.

Menteri Kewangan, Tengku Datuk Seri Zafrul Tengku Abdul Aziz berkata, peruntukan sebanyak RM150 juta itu bertujuan meningkatkan kadar kelahiran, di samping mengurangkan masalah kanak-kanak bantut.

“Jadi saya rasa masih sempatlah lagi untuk ambil peluang mendapatkan zuriat pada tahun hadapan. Tapi kenalah ingat bahawa bantuan ini hanya kepada ibu bukannya kepada bapa,” katanya ketika membentangkan Rang Undang-Undang Perbekalan 2023 di Dewan Rakyat di sini hari ini.

Bajet 2023 adalah yang kedua di bawah kerajaan pimpinan Perdana Menteri Datuk Seri Ismail Sabri Yaakob dan yang kedua sejak Rancangan Malaysia Ke-12 (RMK12) dilancarkan pada 27 Sept tahun lepas.

Tengku Zafrul berkata, bagi menggalakkan lebih ramai wanita kembali bekerja setelah mengambil tempoh career break (berhenti sementara daripada pekerjaan), kerajaan bercadang untuk mengecualikan cukai pendapatan ke atas pendapatan yang diterima mulai tahun taksiran 2023 hingga tahun taksiran 2028.

“Bagi menangani isu kesihatan mental dan keganasan rumah tangga, Pusat Sokongan Psikososial Setempat akan diperkukuh. Sejumlah RM8 juta disediakan untuk pusat ini berperanan sebagai lokasi intervensi awal serta sesi advokasi psikososial dan kaunseling.

“Kerajaan juga akan terus bekerjasama dengan NGO (pertubuhan bukan kerajaan) dan pusat perlindungan seperti P.S The Children untuk memberi sokongan kepada mangsa,” katanya.

Kerajaan juga katanya akan memperbanyak ujian saringan melalui subsidi ujian mamogram dan program saringan kanser serviks kepada kaum wanita dengan peruntukan RM11 juta.

Beliau berkata pelaksanaan saringan kanser serviks juga akan dirintis menggunakan kaedah baharu ujian saringan PCR yang telah dipelopori oleh Yayasan ROSE dengan kerjasama Universiti Malaya dan Universiti Malaysia Sarawak.

Sementara itu, bagi mendorong lebih ramai wanita meningkatkan kapasiti perniagaan dan menambah baik strategi pemasaran, sejumlah RM235 juta dana pembiayaan tersedia khas untuk wanita di bawah Skim Semarak-Nita BSN, Tekunita TEKUN, DanaNita MARA dan Biz Lady Bank Rakyat.

Bagi terus memperkasakan peranan wanita di peringkat kepimpinan korporat, Suruhanjaya Sekuriti akan memperkenalkan program latihan khas untuk meningkatkan kemahiran wanita, mengenal pasti dan seterusnya menambah bilangan wanita yang layak dilantik sebagai ahli lembaga pengarah.

“Saya percaya parti-parti politik pun sedang giat mengenal pasti serta berazam untuk mencalonkan lebih ramai wakil rakyat wanita untuk PRU (Pilihan Raya Umum) akan datang,” katanya.

Dalam pada itu, kerajaan juga menyediakan RM188 juta bagi program pendidikan awal kanak-kanak di bawah Jabatan Kemajuan Masyarakat atau KEMAS.

Ini katanya, termasuk pembinaan 10 taska KEMAS termasuk tiga projek baharu di Port Dickson, Negeri Sembilan; Limbang, Sarawak dan Pasir Puteh, Kelantan.

“Bagi meringankan beban kewangan ibu bapa, kerajaan juga bersetuju melanjutkan sehingga tahun taksiran 2024 pelepasan cukai sehingga RM3,000 ke atas bayaran yuran taska dan tadika berdaftar,” katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Hakim Syarie benarkan permohonan ketepi komital kelapan Emilia Hanafi

KUALA LUMPUR: “Demi keadilan, saya benarkan peguam Emilia Hanafi memfailkan permohonan untuk mengenepikan komital yang difailkan bekas suami, SM Faisal SM Nasimuddin,” kata Hakim Syarie, Azzeman Omar di Mahkamah Tinggi Syariah petang tadi.

Beliau berkata demikian pada prosiding kommital ke lapan yang difailkan oleh SM Faisal pada tahun 2019 mengenai penukaran lokasi lawatan bagi sesi pertemuan anak-anak dengan jutawan itu.

Peguam syarie yang mewakili Emilia, Nazri Yahya berkata, ia mengenai lawatan anak bapa pada 6 September 2018 dan 18 Oktober 2018.

“Emilia didakwa melanggar penghakiman persetujuan kerana tukar lokasi tidak hantar anak ke rumah di Serene Kiara.

“Namun pada hari ini mahkamah benarkan untuk failkan notis mengenepikan perintah komital tersebut, pihak-pihak kena berhujah selepas ini katanya demi keadilan. Keputusan akan dimaklumkan pada 21 September 2022.

“Ini adalah kes komital ke lapan, kes komital ke tujuh difailkan bekas suami yang membawa Emilia ke penjara kerana menukar ganti tarikh lawatan,” katanya kepada MEDIA VARIASI.

SM Faisal bersama peguamnnya Ummi Kartini hadir prosiding hari ini dan dimaklumkan dikecualikan kehadirannya pada hari keputusan nanti berikutan akan ke luar negara.

Emilia sebelum ini menyerah diri menjalani hukuman penjara seminggu selepas gagal mematuhi perintah Mahkamah Tinggi Syariah berhubung lawatan oleh bekas suaminya, Pengerusi Eksekutif Naza World terhadap anak-anak mereka.

Terdahulu, pada 4 September 2019, Emilia dikenakan hukuman penjara tersebut selepas Mahkamah Tinggi Syariah membenarkan permohonan komital difailkan SM Faisal SM Nasimuddin selepas bekas isterinya itu menukar ganti tarikh lawatan tanpa persetujuannya.

Wanita itu kemudian memfailkan rayuan berhubung komital di Mahkamah Rayuan Syariah di sini, namun rayuannya dibuang tanpa kehadirannya (kerana tidak dimaklumkan tarikh prosiding berkenaan) pada 1 Disember 2020.

Pemenjaraan Emilia di Penjara Wanita Kajang mendapat liputan meluas media berikutan pengalamannya berbogel dan ketuk ketampi di depan puluhan penghuni penjara lain serta kesukaran solat sedangkan beliau pesalah syariah.

Ketua Pengarah Penjara, Komisioner Jeneral, Datuk Nordin Muhamad, memberitahu pesalah Syariah dan kesalahan kecil, sebenarnya ada pilihan untuk tidak menjalani hukuman pemenjaraan iaitu Perintah Kehadiran Wajib (PKW) iaitu kerja komuniti.

Author

Tun Puteh Wanti

View all posts

View all posts


Ketepikan perbezaan politik, realisasikan Kerajaan Perpaduan demi kepentingan rakyat – Ahmad Zahid

KUALA LUMPUR: Timbalan Perdana Menteri, Datuk Seri Dr Ahmad Zahid Hamidi berkata, masalah dan perbezaan politik harus diketepikan bagi merealisasi kerajaan perpaduan yang sebenar demi kepentingan rakyat.

“Kita memberikan keutamaan kepada rakyat, untuk mewujudkan kestabilan pada negara bagi menggamit semula pelabur asing untuk masuk ke negara ini dan menggalakkan DDI (pelaburan langsung domestik),” kata beliau kepada pemberita selepas istiadat mengangkat sumpah jawatan di Istana Negara hari ini.

Ahmad Zahid yang juga Menteri Kemajuan Desa dan Wilayah berkata Jemaah Menteri daripada Barisan Nasional (BN) yang dilantik dalam Kabinet Kerajaan Perpaduan mampu memantapkan sistem pentadbiran dan pengurusan negara.

Beliau berkata, wakil BN berpengalaman luas dan mampu menggalas tanggungjawab serta mudah berasimiliasi dengan dasar kerajaan yang akan dilaksanakan.

Terdahulu, Ahmad Zahid bersama 26 menteri lain mengangkat sumpah jawatan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada Istiadat Pengurniaan Surat Cara Pelantikan dan Istiadat Mengangkat Sumpah Jawatan dan Setia Serta Sumpah Simpan Rahsia di Istana Negara.

Raja Permaisuri Agong, Tunku Hajah Azizah Aminah Maimunah Iskandariah turut berangkat pada istiadat itu. Hadir sama Perdana Menteri, Datuk Seri Anwar Ibrahim dan isteri, Datin Seri Dr Wan Azizah Wan Ismail.

Sementara itu, Timbalan Perdana Menteri yang juga Menteri Perladangan dan Komoditi, Datuk Seri Fadillah Yusof berkata, pelantikan beliau disifatkan sebagai satu sejarah dan pengiktirafan besar kerana buat pertama kalinya wakil dari Borneo dilantik ke jawatan kedua tertinggi dalam pentadbiran negara.

Beliau berkata, ia membuka peluang yang lebih besar untuk memperkasa usaha merealisasikan segala intipati yang terkandung dalam Perjanjian Malaysia 1963 (MA63).

MA63, kata beliau, menjadi antara agenda utama yang akan beliau selesaikan secepat mungkin malah perkara berkaitan perjanjian itu telah dibincangkan dengan Perdana Menteri.

Mengulas mengenai perancangan beliau bagi pembangunan Sabah dan Sarawak, Fadillah berkata, komitmen penuh akan diberi bagi memastikan jurang pembangunan antara wilayah dikurangkan meliputi pelbagai aspek termasuk pembangunan sosial dan ekonomi rakyat.

“Insya-Allah itu yang menjadi harapan saya untuk merapatkan jurang antara tiga wilayah (Semenanjung, Sabah dan Sarawak),” katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


WTC bergema laungan undur Zahid, No PH, No DAP

KUALA LUMPUR: Nampaknya status kerajaan tergantung tidak akan diketahui hari ini kerana sana sini akar umbi hingga peringkat tertinggi UMNO mahu Presidennya, Datuk Seri Dr Ahmad Zahid Hamidi letak jawatan.

“Undur, undur… undur Zahid,” begitulah laungan didengar media di Menara Dato’ Onn di Pusat Dagangan Dunia (WTC), di sini, Ahad.

Puluhan ahli dan pimpinan UMNO Cawangan KLCC, Bukit Bintang dan Jalan Hang Jebat berada di ibu pejabat UMNO, di sini.

Ketua UMNO Cawangan KLCC, Datuk Seri Dzulkarnain Taib berkata, laungan itu jelas menuntut Ahmad Zahid supaya melepaskan jawatan sebagai pemimpin nombor satu dalam parti.

“Ahmad Zahid perlu berundur dan memberi laluan kepada individu lain untuk menerajui parti kerana itu sewajarnya selepas BN mengalami kekalahan teruk dalam Pilihan Raya Umum ke-15 (PRU15).

“Kami tidak puas hati dengan prestasi BN dalam PRU15.

“Sekiranya mana-mana organisasi gagal capai objektif dan matlamat perjuangan maka kegagalan itu harus digalas serta dipertanggungjawabkan kepada kepala yang mengetuai gagasan.

“Bukan tak sayang, malah kita sayang dan hormat beliau (Ahmad Zahid) namun dalam hal ini, seseorang perlu membayar harganya. Jadi Datuk Seri Dr Ahmad Zahid perlu ambil tanggungjawab,” katanya.

Menurut Dzulkarnain, Ahmad Zahid perlu berundur secara terhormat dan mengikut jejak langkah bekas Perdana Menteri Datuk Seri Najib Razak yang meletakkan jawatan sebagai Presiden UMNO dan BN selepas kekalahan BN dalam PRU14.

“Kegagalan dalam dua PRU berturut-turut menyebabkan BN tidak dapat menjadi kerajaan dominan.

“Kali ini, bertambah kecil jumlah kerusi yang dimenangi dan seharusnya (Ahmad Zahid) ambil keputusan mengundur diri secara terhormat sebelum ahli Majlis Tertinggi dan akar umni buat undi tidak percaya.

“Ia yang sebaiknya sebelum Ketua Cawangan dan Ketua UMNO mulakan percikan api mendesak presiden dan pengerusi meletak jawatan kerana kita percaya ramai lagi (ketua cawangan, ketua bahagian dan ahli) di peringkat akar umbi akan ikut,” katanya.

Tambah Dzulkarnain, tindakannya dan ahli lain yang bersuara kemungkinan menyebabkan mereka dibuang parti namun sedia menanggung akibatnya.

“Kita mungkin dibuang parti tetapi tidak kisah kerana mahu suarakan hati akar umbi.

“Jika sebelum ini, Datuk Seri Najib letak jawatan, kenapa beliau (Ahmad Zahid) tidak ambil tanggungjawab sama. Adakah disebabkan agenda peribadi lebih penting daripada parti?

“Kami yang bekerja bermati-matian, dalam persidangan UMNO baru-baru ini juga dinyatakan ‘No Anwar, No DAP’ jadi kenapa nak bawa?” katanya.

PRU15 berakhir dengan situasi tergantung apabila tiada parti mendapat majoriti mudah untuk membentuk kerajaan Persekutuan baharu.

BN mengalami kekalahan paling buruk dalam sejarah politiknya apabila hanya memenangi 30 daripada 178 kerusi yang ditandingi.

Author

Tun Puteh Wanti

View all posts

View all posts


Jenazah Allahyarham Salahuddin tiba di Kampung Serkat, Pontian

PONTIAN: Suasana pilu menyelubungi kediaman ibu kepada Menteri Perdagangan Dalam Negeri dan Kos Sara Hidup (KPDN), Allahyarham Datuk Seri Salahuddin Ayub sebaik jenazahnya tiba pada pukul 3.35 pagi.

Terdahulu, jenazah Salahuddin yang dibawa menaiki pesawat khas dari Lapangan Terbang Sultan Abdul Halim (LTSAH) Alor Setar, Kedah, tiba di Lapangan Terbang Antarabangsa Senai, Kulai, pada pukul 2.30 pagi.

Jenazahnya kemudian dibawa menaiki van jenazah ke kediaman ibunya, Aminah Abdullah, 83, di Kampung Serkat (Kopi Tenggek), Tanjung Piai di sini.

Mengiringi jenazah Salahuddin adalah isterinya, Datin Seri Fatimah Taha dan enam orang anaknya.

Saudara-mara dan penduduk kampung dilihat mula memenuhi pekarangan kediaman ibu Allahyarham sejak pukul 12 tengah malam tadi.

Turut hadir, Menteri Pertanian dan Kerterjaminan Makanan, Datuk Seri Mohamad Sabu.

Jenazah Salahuddin dijangka dibawa ke kediamannya di Jalan Adil Serkat sebelum dibawa ke Masjid Jamek Dato’ Haji Noh Gadot untuk solat jenazah dan dijangka dikebumikan di Tanah Perkuburan Jalan Sulong Serkat, Tanjung Piai, lapor Kosmo.

Salahuddin yang juga Ahli Parlimen Pulai dan Ahli Dewan Undangan Negeri (Adun) Simpang Jeram dilaporkan meninggal dunia pada jam 9.23 malam tadi di Hospital Sultanah Bahiyah (HSB), Alor Setar, Kedah.

Jumaat lalu, Salahuddin yang juga Timbalan Presiden Parti Amanah Negara (Amanah) dikejarkan ke wad kecemasan HSB pada pukul 10.15 malam selepas mengalami mual serta muntah-muntah.

Doktor pakar kemudian mengesahkan beliau mengalami pendarahan otak dan selamat menjalani pembedahan serta berada dalam keadaan stabil.

Bagaimanapun, Pengerusi Pakatan Harapan (PH) Johor itu ditidurkan dan dipantau rapi di Unit Rawatan Rapi (ICU) HSB sebelum dilaporkan meninggal dunia.

Pada Pilihan Raya Umum (PRU) ke-14 dan ke-15 lalu, Salahuddin memenangi kerusi Parlimen Pulai dan Dewan Undangan Negeri Simpang Jeram dan pernah memegang jawatan Menteri Pertanian dan Industri Asas Tani.

Author

Media Variasi

View all posts

View all posts


Dilema pelajar cemerlang tanpa MyKad, bimbang gagal masuk universiti

CYBERJAYA: Jika sebelum ini, isu gadis tanpa kerakyatan Rohana Abdullah mendapat perhatian negara termasuk Perdana Menteri ke sembilan, Datuk Seri Ismail Sabri Yaakob.

Rohana, 23, dijaga oleh seorang wanita Cina yang juga ibu angkat, Chee Hoi Lan, 83, sejak berusia dua bulan dan menghadapi masalah mendapatkan taraf kewarganegaraan.

Akhirnya, Rohana mendapat taraf kewarganegaraan menerusi Surat Keputusan Kewarganegaraan daripada Menteri Dalam Negeri ketika itu, Datuk Seri Hamzah Zainuddin pada April lalu.

Status tanpa kerakyatan wujud selepas ibu atau bapa warganegara lambat mendaftar perkahwinan menyebabkan proses dokumentasi anak mereka terganggu.

Ini adalah satu kisah anak tanpa kerakyatan yang lahir 17 tahun lalu di sebuah pedalaman di Kunak, Sabah bernama Syarijana Jamil.

Bapanya keturunan Melayu, ibunya pula pemegang Penduduk Sementara (PR) yang lahir di wilayah itu 40 tahun lalu dan mereka berkahwin cara kampung dan memiliki tiga cahaya mata.

Namun masyarakat di Kunak masih tertinggal jauh dari sudut pendidikan dan pengetahuan menjadi punca golongan ini tidak menganggap dokumen perkahwinan itu penting.

Mereka tidak minta dilahirkan dalam kemiskinan, kurang pengetahuan atau pendedahan mengenai implikasi tindakan mereka di masa depan.

Ibu dan dua adik kepada Syarijana kemudiannya mendapat status warganegara pada tahun 2020, namun malang bagi gadis itu yang masih tercicir tanpa status sehingga ke hari ini.

Syarijana adalah calon peperiksaan Sijil Pelajaran Malaysia (SPM) tahun ini, meluahkan kesukaran mendapat hak di tanah kelahirannya, apabila hanya dia seorang daripada ahli keluarganya yang tiada MyKad.

Rasa diri terasing dan dilihat sebagai warga asing dan pelarian walaupun ibu bapa serta adiknya memiliki MyKad.

Sejak awal persekolahan lagi, gadis ini berdepan cabaran apabila haknya untuk mendapat kemudahan dan bantuan seperti rakyat lain dinafikan secara mutlak.

“Saya sukar dapat bantuan buku teks, hanya sekali sahaja dapat selepas buat rayuan.

“Saya tidak pernah dapat bantuan Rancangan Makanan Tambahan (RMT) walaupun ibu bapa gaji bawah RM2,000 sebulan.

“Saya gagal menyertai mana-mana program dan aktiviti luar sekolah jika memerlukan MyKad selain tidak menerima skim bantuan KPM 2022 bernilai RM150.

“Saya pun macam Rohana, saya juga ada impian selepas SPM, saya nak masuk Universiti Sains Malaysia nak ambil bidang forensik, tapi saya tak tahu  dapat teruskan atau tidak sebab saya tak ada MyKad, apa hak saya di negara ini?” luahnya kepada MEDIA VARIASI.

Syarijana dilihat bukan sahaja bijak dalam pelajaran malah aktif dalam kokurikulum dan berbakat menjadi pemimpin yang baik satu hari nanti.

“Saya sekarang di aliran Sains Tulen dan antara pelajar cemerlang sekolah, nombor 13 daripada 102 pelajar keseluruhan di tingkatan lima serta antara ‘Top 5’ mewakili sekolah.

“Walau tanpa MyKad, saya tidak putus asa mahu ubah hidup keluarga keluar dari kemiskinan dan bawa pulang segunung harapan serta kejayaan,” katanya.

Syarijana banyak memegang jawatan dalam persatuan sekolah, antaranya Naib Pengerusi Kadet Remaja Sekolah dengan pangkat Koperal, pengawas sekolah, Pengerusi Kelab Seni dan Budaya serta Setiausaha Rumah Sukan.

“Di luar sekolah saya juga sertai persatuan belia, menjadi naib pengerusi belia dan sukan peringkat negeri,” katanya yang mewakili negeri untuk beberapa pertandingan kuiz Sains dan sebagainya.

Justeru, dia merayu supaya kisahnya diambil perhatian oleh kerajaan seperti Rohana kerana dia bukan sahaja rakyat yang baik tetapi mampu menyumbang kembali jasa kepada negara.

“Ibu bapa saya, adik saya ada MyKad, mereka warganegara Malaysia tetapi saya dianggap pendatang asing kerana tiada Mykad.

“Saya merayu kepada kerajaan untuk merealisasikan impian saya untuk jadi warganegara kerana saya salah seorang rakyat yang baik dan akan menyumbang bakti semula kepada negara,” katanya.

IKUTI KISAH SELANJUTNYA DILEMA PELAJAR CEMERLANG TANPA MYKAD

Author

Tun Puteh Wanti

View all posts

View all posts


Warga emas maut, tak sempat ambil cucu di sekolah

KOTA BHARU: Hasrat mengambil cucu pulang dari sekolah tidak kesampaian apabila seorang warga emas, dilaporkan maut akibat kemalangan di persimpangan lampu isyarat Pejabat Pendidikan Daerah Telipot di sini.

Kejadian yang berlaku pada jam 1 petang Ahad itu membabitkan mangsa, Abdullah Seman, 71, yang menunggang motosikal Yamaha Lagenda dari arah Taman Maju ke Masjid Telipot melalui Jalan Telipot.

Ketua Polis Daerah Kota Bharu, Asisten Komisioner Mohd Rosdi Daud berkata, siasatan awal berdasarkan rakaman kamera litar tertutup (CCTV) mendapati mangsa ketika tiba di lampu isyarat telah dikesan meneruskan perjalanan ke sekolah.

“Pada masa sama datang sebuah lori dari persimpangan kiri mangsa dan terlanggar bahagian sisi kiri motosikal yang ditunggangnya.

“Kemalangan menyebabkan mangsa terjatuh dan topi keledar tertanggal mengakibatkan kecederaan teruk di bahagian kepala,” katanya seperti dilapor Sinar Harian.

Tambah beliau, warga emas itu disahkan meninggal dunia di lokasi sebelum dibawa ke Unit Forensik Hospital Universiti Sains Malaysia untuk bedah siasat.

“Polis kini masih sedang mengesan pemandu lori dan kes disiasat mengikut Seksyen 41 (1) Akta Pengangkutan Jalan 1987,” katanya.

Author

Diyana Rahip

View all posts

View all posts


Surat sokong Anwar jadi PM bukan keputusan konsensus BN – MCA

KUALA LUMPUR: Surat mengenai Barisan Nasional (BN) memberi kepercayaan terhadap Pengerusi Pakatan Harapan (PH), Datuk Seri Anwar Ibrahim sebagai Perdana Menteri ke-10 bukan keputusan yang dibuat secara konsensus dalam Mesyuarat Dewan Tertinggi BN semalam.

Setiausaha Agung MCA, Datuk Chong Sin Woon dalam kenyataan hari ini berkata, sebaliknya, Dewan Tertinggi BN kekal dengan pendirian untuk tidak menyokong mana-mana pihak buat masa ini.

Sepucuk surat bertarikh semalam dengan kepala surat BN yang ditandatangani Pengerusi BN, Datuk Seri Dr Ahmad Zahid Hamidi menyatakan kepercayaan dan sokongan penuh kepada Anwar sebagai Perdana Menteri ke-10 dalam pembentukan kerajaan.

Surat yang tular itu dikatakan dipersetujui ketika Mesyuarat Dewan Tertinggi BN semalam.

Chong berkata MCA dan parti komponen BN telah mempersoalkan tindakan Ahmad Zahid yang dilihat secara jelas bercanggah dengan apa yang diputuskan oleh Dewan Tertinggi BN.

“Pada mulanya beliau cuba menafikan mengenai surat itu, namun mengakuinya selepas seorang daripada anggota Dewan Tertinggi BN mengemukakan bukti sahih,” katanya.

Beliau berkata surat yang diserahkan kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah jelas melanggar ketetapan yang dibuat oleh Dewan Tertinggi BN, dan dilihat mempersembahkan maklumat salah kepada Seri Paduka Baginda.

Justeru, beliau berkata, MCA percaya bahawa Ahmad Zahid tidak lagi layak memimpin BN sebagai pengerusi dan sekali lagi menggesa beliau untuk meletakkan jawatan secara terhormat dan digantikan dengan Timbalan Pengerusi BN Datuk Seri Mohamad Hasan sebagaimana yang disarankan dalam Mesyuarat Dewan Tertinggi BN malam tadi. – BERNAMA


G57 gesa SKMM siasat akaun media sosial fitnah Hajiji

CYBERJAYA: Gerakan Kuasa Rakyat Malaysia (G57) hari ini telah membuat pertemuan bersama Suruhanjaya Komunikasi dan Multimedia Malaysia (SKMM) berhubung kenyataan fitnah terhadap Ketua Menteri Sabah, Datuk Seri Hajiji Noor.

Pengerusi G57, Datuk Andie Zulkarnain Baharuddin Mahdar menggesa SKMM menyiasat beberapa ahli Parti Warisan (Warisan) yang didakwa memfitnah Hajiji.

“Kumpulan ini bergerak aktif menabur fitnah yang jahat, jijik dan mencipta naratif mengaibkan ke atas Ketua Menteri Sabah.

“Malah usaha memajukan Sabah juga mereka cuba untuk gagalkan jadi kita berharap supaya SKMM mengambil tindakan menangani perkara ini kerana ia sudah berlarutan,” katanya pada sidang media, di sini, hari ini.

Andie Zulkarnain hadir membuat laporan di SKMM ke atas beberapa pengguna media sosial yang membuat hantaran berbaur fitnah terhadap Hajiji, kira-kira jam 3 petang tadi.

“Saya menggesa polis, SKMM dan Jabatan Peguam Negara segera mendakwa individu yang menyebarkan fitnah, mengaibkan dan menghasut,” ujarnya.

Dalam pada itu, Andi Zulkarnain juga mendakwa Perdana Menteri, Datuk Seri Anwar Ibrahim juga antara yang menjadi mangsa tohmahan dalam talian oleh pihak berkenaan.

Terdahulu, G57 telah membuat satu laporan polis di Ibu Pejabat Polis (IPD) Kota Kinabalu pada 27 Jun berhubung kes fitnah kononnya Hajiji berpura-pura menangis.

Author

Nurul Ain Japri

View all posts

View all posts


‘Pak Arab’ ajak joget! DBKL sita kedai viral di Bukit Bintang

CYBERJAYA: Dewan Bandaraya Kuala Lumpur (DBKL) menyita sebuah premis menjual makanan di Bukit Bintang, Kuala Lumpur pada Sabtu.

Difahamkan, operasi itu diadakan susulan sebuah organisasi dikenali Surplus menggempur premis berkenaan ekoran sebilangan rakyat Malaysia marah dek kerana gaya penjualan di premis itu dikatakan kurang beradab.

Menerusi perkongsian di Facebook, rata-rata rakyat Malaysia meluahkan rasa geram dengan tindakan peniaga premis yang tanpa segan-silu berniaga dengan gaya ‘soft porn’.

Pihak premis terbabit yang dipenuhi dengan golongan ‘pak Arab’ itu dilihat seringkali bermesra dengan para pembeli wanita dengan gaya berjoget.

Malah, ada sebilangan wanita yang memakai pakaian kurang sopan turut melayani gurauan senda peniaga di premis berkenaan lantas membuatkan sebilangan rakyat Malaysia kurang senang melihat aksi mereka di kawasan umum.

“Tahniah DBKL sita sebuah gerai *** milik Pak Arab jual kunafa yang menggalakkan soft porn. Nak niaga kat Malaysia niaga baik baik. Yang menjual dan yang menggelenyar beli dua dua bagai pelacur dan pelanggan. Elok kena sambar kilat semua tu,” kongsi Emma Masri di Facebook miliknya.

“Ni bukan kes nak tutup periuk nasi ke apa, tapi dengan terkinja kinja tu pastu tak pakai proper guidelines niaga siapa ja tak marah. Tah bagai2 lerrr,” luah Wawa Zamri berhubung isu premis tersebut.

Author

Diyana Rahip

View all posts

View all posts


Skuad B-23 jalani latihan bersama Elavarasan mulai Ahad ini

KUALA LUMPUR: Penolong Ketua Jurulatih pasukan bola sepak kebangsaan, E  Elavarasan bakal mengendalikan kem latihan pusat pertama skuad Bawah 23 Tahun (B-23) negara sejak dilantik sebagai pengendali pasukan itu pada 1 September lepas.

Persatuan Bolasepak Malaysia (FAM) dalam kenyataan malam tadi memaklumkan, kem latihan skuad B-23 bermula 27 November sehingga 6 Disember depan ialah sebagai persiapan menghadapi beberapa pertandingan antarabangsa pada tahun hadapan.

“Skuad B-23 kebangsaan akan mengharungi beberapa pertandingan antarabangsa yang penting tahun hadapan seperti Kejuaraan AFF B-23, Sukan SEA 2023 dan Kelayakan Piala Asia B-23 2024,” menurut kenyataan itu.

Justeru, Elavarasan telah menyenaraikan seramai 25 pemain untuk ke kem latihan pusat tersebut sementara lapan lagi pemain diletakkan dalam senarai bersedia sekiranya terdapat sebarang perubahan.

Berikut senarai penuh 25 pemain ke kem latihan pusat skuad B-23 negara:

Sementara lapan pemain berikut pula diletakkan dalam senarai bersedia sekiranya terdapat perubahan dalam senarai nama 25 pemain di atas.

– BERNAMA


Dua beradik tak mengaku samun berkumpulan bersenjata

IPOH: Dua beradik mengaku tidak bersalah ketika dihadapkan ke Mahkamah Sesyen hari ini bagi dua pertuduhan melakukan samun berkumpulan menggunakan senjata, bulan lalu.

Mohamad Hafiz Naharoddin, 28, dan Ahmad Fazrin Naharoddin, 31, membuat pengakuan itu selepas pertuduhan dibacakan terhadap mereka di hadapan Hakim, Ainul Shahrin Mohamad.

Berdasarkan pertuduhan pertama, kedua-dua mereka didakwa melakukan rompakan bersenjata menggunakan pisau ke atas wang tunai milik S Sarala, 36, bernilai RM200 di KK Hanans Cash and Carry di Desa Rishah Indah di sini jam 3.35 petang, 12 Oktober lalu.

Bagi pertuduhan kedua, dua beradik itu dituduh secara bersama melakukan rompakan berkumpulan ke atas S Latchemee, 50, dengan mencuri telefon bimbit jenama Samsung Note 3, telefon bimbit jenama Oppo, sebentuk cincin emas, beg tangan mengandungi kad pengenalan, kad kredit, kad bank, wang tunai kira-kira RM200 dan sepasang subang emas.

Kedua-dua mereka didakwa melakukan kesalahan itu di sebuah kedai komputer di Desa Rishah 1, Desa Rishah Menglembu jam 11.30 pagi, 23 Oktober lalu.

Di mahkamah sama, Ahmad Fazrin bersama seorang yang masih bebas turut didakwa melakukan rompakan berkumpulan terhadap harta milik Halimatonrahmah Ab Rahman, 35, iaitu dengan melarikan sebuah telefon bimbit jenama Redmi, sebuah telefon bimbit jenama Realmi, serta wang tunai RM130 dengan melakukannya bersenjatakan sebilah pisau.

Perbuatan itu didakwa dilakukan di sebuah kedai vape di Persiaran Meru Point, Taman Seri Meru, di sini, pada jam 9 malam, 5 Oktober lalu.

Pendakwaan dikendalikan oleh Timbalan Pendakwa Raya, Evangelin Simon Silvaraj manakala kedua-dua mereka diwakili peguam, R R Segaran.

Sementara itu dalam prosiding sama, Ahmad Fazrin bersama seorang lagi yang masih bebas juga mengaku tidak bersalah atas dua pertuduhan melakukan samun kumpulan bersenjata, bulan lalu.

Ahmad Fazrin dan individu terbabit didakwa melakukan kesalahan itu di sebuah kedai farmasi di Jalan Tun Abdul Razak, di sini, dan di sebuah kedai serbaneka di Taman Perindustrian Menglembu Jaya, di sini yang masing-masing pada tarikh 6 Oktober dan 17 Oktober lalu.

Pendakwaan dikendalikan oleh Timbalan Pendakwa Raya, Qurratu’aini Khalifah.

Hakim membenarkan jaminan RM25,000 bagi Ahmad Fazrin dan RM10,000 bagi Mohamad Hafiz, dengan seorang penjamin bagi setiap tertuduh, selain menetapkan 11 Januari depan sebagai tarikh untuk sebutan semula kes. – Berita Harian

Author

Media Variasi

View all posts

View all posts


Subsidi ayam, telur diteruskan hingga Disember 2022

PUTRAJAYA: Kerajaan bersetuju untuk meneruskan pemberian subsidi kepada penternak ayam dan pengeluar telur ayam dari bulan ini hingga Disember ini pada kadar 80 sen sekilogram (kg) bagi ayam dan 8 sen sebiji bagi telur.

Menteri Pertanian dan Industri Makanan Datuk Seri Dr Ronald Kiandee berkata perkara tersebut diputuskan dalam mesyuarat Jemaah Menteri pada 7 Oktober lepas bagi meringankan beban penternak susulan peningkatan kos pengeluaran yang berterusan terutama kos makanan ayam yang meliputi 70 peratus dari kos pengeluaran selain kos anak ayam, logistik, pekerja, utiliti dan ubat-ubatan.

“Keputusan ini dibuat dengan mengambil kira harga siling ayam standard di peringkat runcit dikekalkan pada kadar RM9.40/kg dan harga siling telur ayam gred A, B dan C di peringkat runcit dikekalkan masing-masing pada kadar 45 sen, 43 sen dan 41 sen sebiji di Semenanjung Malaysia,” katanya dalam kenyataan hari ini.

Beliau berkata pembayaran subsidi akan disalurkan terus ke akaun penternak melalui Agrobank seperti mekanisme sedia ada melibatkan penternak persendirian, penternak integrator atau semi-integrator dan penternak kontrak serta kementerian akan memastikan proses pembayaran berjalan lancar bagi kelangsungan pengeluaran di peringkat ladang.

Menurut Ronald, pelaksanaan subsidi tersebut melibatkan tambahan implikasi kewangan sebanyak RM573.96 juta kepada kerajaan manakala jumlah peruntukan subsidi ayam dan telur ayam yang telah diperuntuk setakat ini dari Februari 2022 hingga September 2022 adalah sebanyak RM1.233 bilion.

“Setakat 4 Oktober lepas, sebanyak 13,440 permohonan tuntutan subsidi dengan nilai RM1.136 bilion telah diluluskan oleh kementerian dan semua penternak boleh terus mengemukakan permohonan supaya subsidi dapat disalurkan,” katanya.

Ronald berkata kerajaan komited memastikan industri ayam dan telur kekal mampan dengan meneruskan pemberian subsidi selain meneruskan usaha memastikan ketersediaan dan kelangsungan bekalan ayam serta telur di pasaran kekal terjamin dengan harga berpatutan bagi kesejahteraan Keluarga Malaysia. – BERNAMA


Tokoh korporat Tan Sri Mustapha Kamal meninggal dunia

KUALA LUMPUR: Tokoh korporat ternama Tan Sri Mustapha Kamal Abu Bakar meninggal dunia di Institut Jantung Negara (IJN) pada 7.45 pagi tadi kerana sakit tua.

Allahyarham Mustapha Kamal berusia 73 tahun.

Anak sulung Allahyarham, Felina berkata, jenazah bapanya kini berada di kediaman mereka di Petaling Jaya bagi urusan pengebumian dan akan dikebumikan di Tanah Perkuburan Islam Bukit Kiara selepas zohor, hari ini.

“Pada 10.15 pagi tadi jenazah ayah telah tiba di rumah dan jenazah akan diuruskan di rumah sebelum dikebumikan di Tanah Perkuburan Islam Bukit Kiara,” katanya ketika dihubungi Bernama hari ini.

Semasa ditemui, beliau berkata bapanya dimasukkan ke IJN pada 23 Julai lepas kerana sakit dada.

Katanya semua anggota keluarganya berada di sisi Allahyarham semasa Allahyarham menghembuskan nafas terakhir.

Dilahirkan di Kampung Changkat, Pusing, Perak, Allahyarham Mustapha Kamal pernah mendapat jolokan sebagai ‘Raja Perumahan Mampu Milik’ kerana bertanggungjawab membangunkan lebih 12,000 rumah kos rendah di Selangor dan Perak.

Mustapha Kamal merupakan pengasas Kumpulan Syarikat EMKAY yang menawarkan rumah mampu milik. Syarikat hartanah miliknya itu ditukar nama kepada MK Land Holdings Berhad selepas disenaraikan di Bursa Saham Kuala Lumpur pada Ogos 1999.

Pada awal kerjayanya, siswazah Universiti Malaya dan penerima Ijazah Kehormat Doktor Falsafah (Pembangunan Hartanah Lestari) daripada Universiti Utara Malaysia dan Ijazah Kehormat Doktor Perniagaan dan Keusahawanan daripada Universiti Teknologi MARA,  antara lain pernah berkhidmat sebagai Penolong Pegawai Daerah di Kuala Kubu Baru, Hulu Selangor, Kuala Langat dan Petaling antara 1971 hingga 1976.

Allahyarham juga pernah memegang jawatan Timbalan Pesuruhjaya Jabatan Tanah dan Galian, Selangor pada 1978 sebelum menyertai sektor swasta dalam bidang hartanah. – BERNAMA


Penyelia syarikat keselamatan didakwa edar 1.4kg heroin

MELAKA: Seorang penyelia syarikat keselamatan didakwa di Mahkamah Majistret Ayer Keroh di sini atas pertuduhan mengedar dadah jenis heroin seberat 1.4 kilogram awal bulan ini.

Mohd Amali Masturo, 36, dituduh mengedar dadah itu di tepi Jalan T-U 60, Taman Tasik Utama berhadapan Pangsapuri Sri Utama, Ayer Keroh di sini pada 9 malam, 2 Februari lepas.

Pertuduhan mengikut Seksyen 39B(1)(A) Akta Dadah Berbahaya 1952 dan boleh dihukum di bawah Seksyen 39(B)(2) akta sama yang membawa hukuman gantung sampai mati.

Pendakwaan dikendalikan Pegawai Pendakwa ASP Nora Yaacob manakala tertuduh diwakili peguam Andrew Lourdes. – BERNAMA


Tiga lelaki didenda RM2,000 merusuh di Stadium Perak Sabtu lepas

IPOH: Tiga lelaki didenda RM2,000 selepas mengaku bersalah di Mahkamah Majistret di sini hari ini atas pertuduhan merusuh di Stadium Perak pada Sabtu lepas.

Majistret S. Punitha menjatuhkan hukuman denda itu atau penjara tiga bulan jika denda gagal dibayar ke atas Mohamad Amirul Asnil Mat Pandir, 26, Muhammad Aiman Firdaus Badrul Hisam, 21, dan Muhammad Hayyan Sufi Mohd Sabri, 20, selepas membuat pengakuan itu.

Seorang remaja lelaki berusia 17 tahun lapan bulan pula diberikan jaminan RM1,500 dengan seorang penjamin sementara menunggu laporan akhlak dan mahkamah menetapkan 28 Jun sebagai tarikh sebutan semula kes.

Kesalahan itu dilakukan di Stadium Perak di sini pada kira-kira 9.17 malam, Sabtu lepas.

Pendakwaan dikemukakan mengikut Seksyen 147 Kanun Keseksaan yang memperuntukkan hukuman penjara hingga dua tahun atau denda atau kedua-duanya sekali jika sabit kesalahan.

Terdahulu, peguam Robert S. Gnanarajan memohon remaja itu diberikan jaminan rendah dan ketiga-tiga lagi anak guamnya dikenakan hukuman ringan atas alasan mereka berpendapatan rendah dan kesemuanya memohon maaf serta telah insaf atas kesalahan itu selain pengakuan salah mereka menjimatkan kos dan masa mahkamah.

Bagaimanapun Timbalan Pendakwa Raya Nasrul Hadi Abdul Ghani memohon remaja itu diberikan jaminan RM5,000 manakala tiga lagi dikenakan hukuman berat bagi memberi pengajaran dan kesedaran kepada orang ramai supaya tidak melakukan kesalahan sama.

Pada Sabtu lepas, polis menahan keempat-empat lelaki itu dalam kekecohan yang berlaku antara penyokong pasukan bola sepak Perak FC dan Selangor FC di Stadium Perak.

Satu video kejadian turut tular di media sosial memaparkan berlakunya kekecohan tersebut namun keadaan kekecohan dapat dikawal pasukan polis bertugas di lokasi kejadian.

Media melaporkan perlawanan Liga Super antara Perak FC menentang Selangor FC itu dicemari insiden pergaduhan membabitkan penyokong dua pasukan itu. – BERNAMA


Hamidin dipilih Ahli Majlis FIFA

MANAMA (Bahrain): Presiden Persatuan Bolasepak Malaysia (FAM) Datuk Hamidin Mohd Amin dipilih sebagai Ahli Majlis FIFA bagi penggal 2023-2027, pada Kongres AFC ke-33, di Pusat Konvensyen Gulf di sini hari ini.

Hamidin, yang sebelum ini merupakan Ahli Jawatankuasa Eksekutif AFC, menerima 30 undian.

Beliau merupakan antara tujuh calon yang bertanding bagi mengisi lima kerusi wakil lelaki Asia.

Sementara itu, calon lain yang terpilih adalah Sheikh Hamad Khalifa A. A. Al Thani dari Qatar yang menerima 40 undi, Kohzo Tashima dari Jepun (39), Mariano Areneta Jr. dari Filipina (34) dan wakil Arab Saudi Yasser H. Almisehal (35).

Sebelum ini, Al-Sultan Abdullah Ri’ayatuddin Al-Mustafa Billah Shah pernah berkhidmat sebagai Ahli Majlis FIFA dari 2015 hingga 2019 manakala Tan Sri Hamzah Abu Samah menyandang jawatan naib presiden FIFA selama lapan tahun iaitu daripada 1982 hingga 1990.

Dalam pada itu, Presiden AFC, Shaikh Salman Ebrahim Al Khalifa mengekalkan jawatan tertinggi berkenaan tanpa bertanding bagi tempoh empat tahun lagi.

Presiden FIFA Gianni Infantino, dalam ucapannya, mengucapkan tahniah kepada Shaikh Salman dan badan induk bola sepak Asia itu atas usaha pembangunan yang dijalankan.

Beliau turut memuji Qatar atas kejayaan menganjurkan Piala Dunia 2022, yang menyaksikan enam negara Asia bertanding dan untuk pertama kali, tiga pasukan Asia – Australia, Jepun dan Korea Selatan – mara ke pusingan 16 terbaik.


Mangsa banjir di lima negeri melonjak lebih 36,000 orang pagi ini

KUALA LUMPUR: Jumlah mangsa banjir di empat negeri terus meningkat pagi ini dengan 36,428 orang ditempatkan di pusat pemindahan sementara (PPS) di lima negeri berbanding 31,375 mangsa malam tadi.

Di JOHOR, keadaan banjir semakin memburuk dengan jumlah mangsa terus meningkat kepada 33,149 orang 8 pagi ini, berbanding 28,486 orang 8 malam tadi.

Jawatankuasa Pengurusan Bencana Negeri (JPBN) memaklumkan sebanyak 19 lagi PPS dibuka, menjadikan jumlah keseluruhan 217 PPS beroperasi di kesemua 10 daerah dengan Segamat sebagai daerah paling teruk terjejas dengan 12,186 orang dari 3,519 keluarga dipindahkan ke 77 PPS.

“Diikuti Kluang 5,174 orang dari 1,507 keluarga di 38 PPS; Batu Pahat 4,340 dari 1,174 keluarga di 24 PPS; Kota Tinggi 3,689 dari 971 keluarga di 19 PPS; Muar 2,829 dari 836 keluarga di 18 PPS dan Tangkak 1,999 dari 541 keluarga di 19 PPS,” katanya.

Turut terjejas Johor Bahru dengan 1,216 orang dari 356 keluarga di enam PPS; Mersing 722 dari 214 keluarga di lapan PPS; Kulai 630 dari 156 keluarga di tiga PPS dan Pontian 364 dengan 90 keluarga di lima PPS.

Di PAHANG, Sekretariat JPBN melaporkan jumlah mangsa banjir terus bertambah pagi ini dengan 2,031 mangsa berada di 30 PPS berbanding 1,769 orang di 27 PPS pada malam tadi.

Daerah Rompin terus mencatatkan pertambahan mangsa iaitu 1,355 mangsa pagi ini berbanding 1,068 orang malam tadi, manakala jumlah mangsa di daerah lain kekal iaitu Pekan dengan 106 mangsa, Jerantut (96 mangsa), Raub (68 mangsa) dan Bera (29 mangsa).

Bagaimanapun jumlah mangsa di Maran berkurangan kepada 355 orang daripada 402 orang malam tadi manakala Temerloh menjadi daerah terbaru dilanda banjir apabila sebuah PPS dibuka awal pagi ini bagi menempatkan 22 mangsa banjir.

Di NEGERI SEMBILAN, Pengarah Angkatan Pertahanan Awam Malaysia (APM) negeri, Lt Kol (PA) Mohd Nazri Mes Kam berkata seramai 1,061 mangsa daripada 301 keluarga ditempatkan di 12 PPS setakat pukul 8 pagi ini membabitkan Tampin dan Jempol.

Beliau berkata PPS Sekolah Kebangsaan Kelamah merekodkan jumlah mangsa tertinggi iaitu membabitkan 540 mangsa daripada 138 keluarga.

Di MELAKA, jumlah mangsa banjir terus meningkat kepada 144 mangsa daripada 35 keluarga pada 8 pagi ini berbanding 78 orang daripada 20 keluarga pada 8 malam tadi.

Sekretariat JPBN Melaka dalam satu kenyataan berkata sebanyak 12 mangsa membabitkan enam keluarga yang terjejas di daerah Alor Gajah ditempatkan di PPS Balai Raya Bukit Tambun.

“Di daerah Jasin pula, sebanyak 132 mangsa daripada 29 keluarga terjejas ditempatkan di tiga PPS dan 36 orang daripada sembilan keluarga ditempatkan di PPS SK Chohong manakala 36 mangsa daripada enam keluarga pula ditempatkan di PPS SK Seri Mendapat dan 60 mangsa daripada 14 keluarga pula dipindahkan ke SK Parit Penghulu,” katanya.

Menurut kenyataan itu, enam kawasan dilaporkan terjejas banjir di daerah Alor Gajah iaitu Kampung Bukit Balai, Kampung Bukit Tambun, Kampung Gadek, Kampung Panchor, Kampung Belimbing Dalam dan Kampung Pulau.

Di Jasin pula, sembilan kawasan dinaiki air iaitu Kampung Sungai Dua Asahan, Kampung Pondok Batang, Kampung Bukit Asahan, Kampung Chohong, Sempang Bekoh, Kampung Tersusun Seri Mendapat, Kampung Janda Berhias, Kampung Parit Penghulu dan Kampung Tasik.

Di SARAWAK, jumlah mangsa banjir di kawasan Engkelili dan Julau kekal seramai 43 orang daripada 18 keluarga pagi ini berbanding malam tadi.

Menurut laporan Sekretariat JPBN Sarawak, setakat pagi ini sebanyak dua PPS masih dibuka iaitu PPS Dewan Johnical Rayong di Engkelili menempatkan 25 mangsa daripada 12 keluarga manakala PPS Kompleks Sukan Julau menempatkan 18 mangsa daripada enam keluarga. – BERNAMA


Usahawan MAGGI viral gembira makanan dihargai melalui ‘Kembara DuniaKu’

KUALA LUMPUR: Usahawan makanan gembira dan terharu dengan liputan MAGGI terhadap resipi MAGGI viral mereka menerusi travelog ‘Kembara DuniaKu, MAGGI Sah Malaysia!’.

‘Kembara DuniaKu, MAGGI Sah Malaysia!’ merupakan rancangan dihoskan Duta MAGGI, Sheila Rusly; Duta MAGGI CukupRasa, Datin Paduka Eina Azman; dan Duta MAGGI Pedas Giler, MK K-Clique menjejaki 12 warung dan kedai makananan tempatan untuk resipi MAGGI viral mereka.

12 usahawan makanan tersebut menerima penghargaan berbentuk plak ‘MAGGI Sah Malaysia!’ pada hari ini sebagai pengiktirafan hidangan MAGGI air tangan mereka yang disahkan oleh rakyat Malaysia.

Antara usahawan tersebut ialah Pemilik Restoran Yunus Khan Jiao Sai di George Town, Yunus Khan Ahmad Shah, yang berkongsikan perasaannya menerima penghargaan daripada MAGGI itu.

Maggi Goreng Jiao Sai daripada restorannya merupakan hidangan MAGGI yang viral ditularkan sekali lagi menerusi ‘Kembara DuniaKu, MAGGI Sah Malaysia!’.

“Ini hari, mamu dapat plak ‘MAGGI Sah Malaysia!’, MAGGI punya acara untuk tahun ke-51, mamu pun banyak happy, banyak seronok, Allah punya rezeki sudah sampai dekat mamu.

“Mamu punya MAGGI dah viral macam ni, mamu pun hati seronoklah, mamu pun dah susah 25 tahun, punya susah, tetapi sekarang dah viral macam ni, banyak customer datang, banyak customer support sama saya,” katanya kepada MEDIA VARIASI hari ini.

Kata Yunus, hidangan tersebut menjadi viral atas usaha pelanggan-pelanggannya berkongsikan pengalaman merasanya menerusi media sosial.

Sementara itu, Pemilik Maklang’s Cafe di Kepala Batas, Zurina Mat Saad berkongsikan perasaannya yang gembira bercampur terharu menerima penghargaan MAGGI.

“Perasaan saya, gembira, sedih pun ada, sebab teringat dekat suami, suami saya sudah meninggal, kiranya saya sambung teruskan perniagaan ini.

“Bila dapat penghargaan macam ni, teringat dekat dia, sebab dah boleh sampai ke tahap ini,” kata Zurina.

Zurina juga menzahirkan ucapan terima kasihnya kepada pelanggannya yang mula-mula berkongsikan hidangan terkenalnya Maggi Kuah menerusi media sosial sehingga hidangan itu menjadi viral.

Pemilik Pok Li Mee Celup dan Coconut Shake di Batu Caves, Mohd Fazil Hashim sangat bersyukur dengan penghargaan tersebut kerana mengimbau semula kesusahan di awal perniagaannya.

“Saya bersyukur sangat, alhamdulillah, dapat anugerah sampai ke tahap ini, sebab saya dulu berniaga dari tepi jalan sahaja, bila dah dapat masuk sampai ke sini, alhamdulillah.

“Terima kasih kepada MAGGI kerana membantu mempromosi kedai Pok Li Mee Celup dan Coconut Shake,” kata pengusaha hidangan viral Mee Celup itu.

Author

Faridah Amiratul

View all posts

View all posts


WhatsApp akan benarkan pengguna edit mesej, sehingga 15 minit selepas dihantar

WHATSAPP kini akan membenarkan pengguna mengedit mesej, menggunakan ciri yang ditawarkan oleh aplikasi pemesejan lain, seperti Telegram dan Signal.

Dalam kemas kini yang diumumkan Isnin, aplikasi milik Meta itu berkata bahawa mesej boleh diedit sehingga 15 minit selepas dihantar.

Ciri baharu itu dijangka akan dilancarkan kepada kira-kira 2 bilion pengguna WhatsApp dalam beberapa minggu akan datang.

“Daripada membetulkan salah ejaan mudah kepada menambahkan konteks tambahan pada mesej, kami teruja untuk membawa anda lebih kawalan ke atas ‘chat’ anda,” tulis syarikat itu dalam catatan blog pada Isnin.

“Apa yang anda perlu lakukan ialah tekan lebih lama pada mesej yang dihantar sehingga 15 minit selepas itu dan pilih ‘Edit’ daripada menu,” tambahnya.

Mesej yang diubah akan dipaparkan sebagai “diedit”, memberitahu penerima bahawa perubahan telah dibuat. Bagaimanapun, mereka tidak akan ditunjukkan bagaimana mesej itu telah dilaraskan.

Beberapa aplikasi pemesejan pesaing seperti Signal dan Telegram sudah menawarkan ciri penyuntingan mesej. Sementara itu, Twitter turut menawarkan tetingkap suntingan mesej selama 30 minit kepada pelanggan perkhidmatan Twitter Bluenya.

Meta, yang juga memiliki Facebook dan Instagram, telah terkenal kerana usahanya untuk meniru aplikasi pesaing sejak beberapa tahun kebelakangan ini – sesetengahnya memberi kejayaan yang lebih besar berbanding yang lain.

Pada tahun 2013, syarikat itu memperkenalkan Instagram Stories pada tahun 2016 yang mencapai kejayaan yang besar, setelah gagal untuk membeli aplikasi foto Snapchat. Walau bagaimanapun, usaha selepas itu untuk meniru aplikasi komunikasi kejiranan Nextdoor dan aplikasi video selebriti Cameo telah ditamatkan.

Syarikat itu kini dilaporkan sedang bersedia untuk melancarkan replika Twitter seawal Jun, dengan tumpuan kepada “pencipta dan tokoh masyarakat.” – CNBC

Author

Taufik Asmady Abdul Aziz

View all posts

View all posts


PM arah NACCOL cerakin seluruh implikasi subsidi, beri tempoh dua minggu

PUTRAJAYA: Perdana Menteri, Datuk Seri Anwar Ibrahim hari ini mengarahkan Majlis Tindakan Sara Hidup Negara (NACCOL) untuk mencerakin dan menelusuri implikasi subsidi dalam tempoh dua minggu.

Beliau berkata, subsidi yang ditanggung kerajaan pada masa ini antaranya subsidi elektrik, dinikmati semua golongan walaupun ia sebenarnya bertujuan untuk membantu golongan rakyat miskin.

“Saya tidak ada masalah dengan subsidi bagi rakyat terutama yang susah, tetapi dalam perbincangan kita, subsidi ini harus bersasar,” katanya dalam sidang media selepas mempengerusikan mesyuarat khas Majlis Tindakan Sara Hidup Negara di Perdana Putra, di sini hari ini.

“Saya berikan tempoh dua minggu untuk mencerakin dan menelusuri seluruh implikasi, dan bincang dengan sektor swasta, pelabur supaya mereka faham subsidi bertujuan untuk meringankan beban rakyat miskin, dan tentunya golongan kaya dan industri tidak harus mengambil manfaat.

“Maknanya subsidi untuk elektrik akan diteruskan. Bila saya sebut perkara ini saya tidak mahu ada kebimbangan subsidi untuk rakyat, tetapi untuk golongan terkaya, industri besar …tidak harus memperoleh subsidi kerana ia menjadi beban kewangan yang besar kepada kerajaan,” tambahnya.

Anwar berkata, dasar menyeluruh berkaitan isu subsidi itu akan diteliti selepas pembentukan Kabinet.

Mesyuarat khas Majlis Tindakan Sara Hidup Negara itu turut dihadiri Ketua Setiausaha Negara, Tan Sri Mohd Zuki Ali dan Gabenor Bank Negara, Tan Sri Nor Shamsiah Mohd Yunus serta ketua-ketua setiausaha kementerian.

Perdana Menteri pada hari pertamanya bertugas di Perdana Putra pada Jumaat lepas berkata, isu kos sara hidup menjadi keutamaan kerajaan perpaduan pimpinannya bagi mengurangkan beban dialami rakyat ketika ini.

Sementara itu Anwar berkata, beliau telah meminta Kementerian Pertanian dan Industri Makanan melalui Lembaga Pemasaran Pertanian Persekutuan (Fama) untuk mengambil langkah bagi mengawal kos pengeluaran bekalan makanan seperti telur ayam.

“Saya juga ucapkan terima kasih kepada industri kerana nampaknya telah berjaya menyediakan telur ayam di pasaran dengan mencukupi,” katanya. – BERNAMA


Isu LCS: MINDEF akan beri kerjasama penuh kepada badan siasatan – Hishammuddin

Menteri Kanan Pertahanan Datuk Seri Hishammuddin Tun Hussein berkata kerjasama itu termasuk kepada badan siasatan seperti Suruhanjaya Pencegahan Rasuah Malaysia (SPRM), Jawatankuasa Kira-Kira Wang Negara (PAC), Jawatankuasa Siasatan Tadbir Urus, Perolehan dan Kewangan Kerajaan (JKSTUPKK) serta Audit Forensik.

“Saya dan barisan kepimpinan di MINDEF tiada sebarang perkara yang hendak disembunyikan sebaliknya hanya mahukan perkara ini dapat diselesaikan dan diteruskan demi kepentingan Tentera Laut Diraja Malaysia (TLDM), demi wang awam yang dibelanjakan serta kepentingan negara.

“MINDEF juga memberi jaminan bahawa keputusan Kabinet ini tidak akan mengganggu tiga perkara yang telah saya tegaskan beberapa kali sebelum ini. Pertama, TLDM memerlukan LCS dan sebab itu ia mesti diteruskan selaras dengan keputusan Jemaah Menteri pada April (lepas),” katanya dalam kenyataan hari ini.

Beliau berkata perkara kedua ialah pihak yang salah tetap salah dan mesti dihadapkan ke muka pengadilan manakala ketiga, dalam tempoh enam bulan ini, MINDEF sedang giat melakukan kerja rundingan dengan pihak OEM (Original Equipment Manufacturer), vendor dan perbankan sebagai pelan mobilisasi bagi memastikan LCS disiapkan.

“Penting untuk semua pemegang taruh kekal fokus terhadap usaha meneruskan projek LCS, demi memastikan TLDM dapat memiliki LCS yang sangat mereka perlukan dengan secepat mungkin,” katanya yang turut mengalu-alukan pengumuman Perdana Menteri Datuk Seri Ismail Sabri Yaakob berhubung isu itu hari ini.

Sementara itu, bekas Panglima Tentera Laut, Laksamana (B) Tan Sri Dr Ahmad Kamarulzaman Ahmad Badaruddin ketika mengulas mengenai pelancaran LCS 1 di Lumut pada 2017 berkata pelancaran dan penamaan sesebuah kapal perang sebelum ia siap sepenuhnya merupakan tradisi serta praktis TLDM sejak sekian lama.

Beliau berkata dakwaan kononnya pelancaran LCS di Lumut pada 2017 itu dilaksanakan untuk menipu dan mengelirukan orang ramai adalah tidak benar dan orang ramai perlu tahu bahawa yang dilancarkan ketika itu ialah kapal LCS 1 sebenar yang sedang dalam proses pembinaan dan bukannya dummy.

“Bukan pertama kali di Lumut pada 2017. Malah, ini juga amalan biasa di negara-negara lain. Maklum balas orang awam tentang di mana kapal, mengapa lancar kalau masih tidak siap? Ini saya boleh faham dan hormati.

“Cuma, apabila fitnah seperti ini ditularkan, saya terpanggil untuk membetulkan persepsi negatif bagi melindungi maruah dan nama baik TLDM. Penting untuk saya beritahu fakta sebenar supaya orang awam tidak terus keliru akibat kenyataan sesetengah pihak yang bersifat populis.

“Jadi janganlah ada pihak sengaja timbulkan isu demi kepentingan sendiri sehingga sanggup kelirukan orang ramai,” katanya dalam kenyataan hari ini.

Menurutnya pada 11 Dis 2021, perkara itu juga disebut oleh Kapt (B) Ir. Azhar Jumaat dalam sesi menghadap PAC.

Beliau berkata di negara lain misalnya, semasa pelancaran kapal LCS yang dibina oleh Naval Group untuk Kerajaan UAE di Perancis, kapal tersebut juga belum siap sepenuhnya. – BERNAMA


MySetiawangsa anjur petrol percuma kali kelima

SETIAWANGSA: MySetiawangsa mendekati rakyat Parlimen Setiawangsa dengan pelbagai program dan terbaharu, program Petrol Percuma kini memasuki siri kelima (5.0) di Stesen Minyak Petron Sri Rampai.

Program bantuan kerjasama anjuran Persatuan Komuniti Prihatin Setiawangsa (MySetiawangsa) sebagai inisiatif membantu komuniti setempat yang terkesan dengan kenaikan harga barang ketika ini.

Lebih 600 penunggang motosikal terutama penghantar makanan, p-hailing dan petugas barisan hadapan menerima sumbangan bahan api itu dengan peruntukan lebih RM5,000.

Presiden MySetiawangsa, Datuk Mohd Irwan Rizal Mohd Ali Napiah berkata, beliau berkesempatan menerima maklum balas rakyat mengenai bantuan berkenaan daripada yang mereka memerlukan pada program terbabit.

“Pemberian minyak secara percuma ini amat dihargai oleh golongan penerima.

“Saya sempat menemubual seorang penunggang, memaklumkan minyak yang diisi itu mampu memberi penjimatan selama tiga hari untuk menghantar anak ke sekolah, dan ini memberi kelegaan pada kami,” katanya kepada pemberita, di sini.

Yang turut hadir, Ketua Bahagian UMNO Setiawangsa, Datuk Sri Izudin Ishak selain pelakon seperti Putra Amaris, Puteri Sarah Liyana, Tam Suhaimi.

Mohd Irwan Rizal yang juga Timbalan Ketua Bahagian UMNO Setiawangsa berkata, kehebatan bantuan kecil bukan terletak pada jumlahnya tetapi kesannya buat mereka yang terkesan khususnya ketika negara baru bangkit daripada COVID-19.

“Bantuan tidak akan diberikan secara one-off kerana MySetiawangsa akan terus membantu warga Setiawangsa dalam pelbagai konteks dari semasa ke semasa,” katanya.

Author

Tun Puteh Wanti

View all posts

View all posts


Belanjawan 2024: KKM terima peruntukan paling tinggi

KUALA LUMPUR: Kementerian Kesihatan Malaysia (KKM) menerima peruntukan paling tinggi iaitu RM41.2 bilion berbanding RM36.3 bilion tahun ini.

Perdana Menteri, Datuk Seri Anwar Ibrahim berkata, sebanyak RM5.5 bilion daripada jumlah itu adalah untuk memperoleh bekalan ubat, bahan guna habis, reagen dan vaksin.

“Malaysia masih belum memenuhi nisbah seorang doktor kepada 400 pesakit.

“Ke arah itu, ketercapaian kemudahan kesihatan akan terus ditingkatkan bagi menyurai kesesakan,” katanya.

Beliau berkata demikian ketika membentangkan Belanjawan 2024 Malaysia Madani Kedua di Dewan Rakyat disini hari ini.

Author

Diyana Rahip

View all posts

View all posts


Kebergantungan global terhadap teknologi Barat kian berkurang – SCL

SINGAPURA: Pengurangan kebergantungan global terhadap teknologi Barat berikutan peningkatan ketegangan geopolitik merupakan antara satu daripada empat trend keselamatan siber yang wajar diberi perhatian, menurut laporan Singapore Cyber Landscape (SCL) 2021 pada Isnin.

Dalam laporan itu, Agensi Keselamatan Siber Singapura (CSA) memaklumkan Rusia sebelum ini menghadapi halangan memisahkan diri daripada teknologi Amerika Syarikat, susulan perkhidmatan pembayaran dan penawaran produk yang digunakan oleh warga Rusia berisiko digantung.

“Dengan sekatan yang dikenakan oleh firma teknologi barat, keinginan Rusia untuk mengelakkan daripada bergantung kepada teknologi barat bertambah kuat.

“Sementara itu, negara seperti China juga telah berusaha untuk meningkatkan kemampuannya dalam bidang teknologi canggih dan mengurangkan penggantungan kepada pihak luar.

Dunia dengan norma siber, ekosistem dan piawaian yang berbeza mungkin menjadi kenyataan dalam masa terdekat,” menurut CSA.

Satu lagi trend yang wajar diamati adalah pihak selain mana-mana negara memainkan peranan yang lebih besar dalam konflik geopolitik.

CSA memaklumkan kumpulan penjenayah siber dan penggodam telah dilihat turut mengambil bahagian dalam konflik Rusia-Ukraine, serta terlibat dalam pelbagai aktiviti siber berniat jahat bermotifkan politik, selain untuk keuntungan peribadi.

“Perkembangan ini meningkatkan risiko tindak balas, kerana sebarang serangan siber yang serius dibuat kumpulan ini boleh dijadikan alasan oleh mana-mana pihak meningkatkan ketegangan.

“Dalam ruang lingkup siber yang saling berkaitan, kerosakan kolateral kepada organisasi yang tidak dapat dikaitkan dengan Rusia atau Ukraine telah menjadi kemungkinan yang membimbangkan,” katanya.

Dua lagi trend keselamatan siber yang perlu diberi perhatian adalah peningkatan penipuan berasaskan kripto, dan sasaran terhadap peranti Internet of Things (IoT) dalam serangan perisian tebusan, menurut agensi itu. – BERNAMA


Piala AFF: Malaysia tewaskan Singapura 4-1, layak ke separuh akhir

KUALA LUMPUR: Malaysia melangkah ke separuh akhir dengan menyingkirkan musuh tradisinya Singapura, selepas mencatatkan kemenangan bergaya 4-1 pada perlawanan penentuan Kumpulan B saingan Piala Persekutuan Bolasepak ASEAN (AFF) 2022, malam ini.

Kemenangan di hadapan 65,147 penonton di Stadium Nasional di Bukit Jalil di sini, menyaksikan skuad Harimau Malaya berjaya memintas Singapura untuk muncul naib juara kumpulan, selepas mengumpul keseluruhan sembilan mata di belakang Vietnam.

Lebih manis, pasukan negara bukan sahaja memperbaiki rekod buruk terkandas di peringkat kumpulan pada edisi lepas, malah turut mengakhiri badi kemenangan berdepan The Lions sejak November 2014, selepas tewas dua dan seri sekali dalam tiga pertemuan terakhir.

Empat gol Malaysia disumbangkan penyerang Darren Lok pada babak pertama, sebelum aksi bertenaga pasukan negara pada babak kedua menyaksikan Malaysia menambah tiga lagi gol menerusi dua jaringan pemain tengah kacukan Malaysia-England Stuart Wilkin, dan pemain naturalisasi Sergio Aguero.

Pada aksi malam ini, pasukan negara mampu mendahului sekurang-kurangnya 2-0 di awal permainan jika tidak kerana penyudah tumpul pemain sayap Mohamad Faisal Abdul Halim dan pemain pertahanan V. Ruventhiran.

Percubaan Mohamad Faisal dalam kotak penalti selepas menerima hantaran cantik ketua pasukan, Muhammad Safawi Rasid berjaya ditampan Hassan Sunny pada minit kelapan sebelum penjaga gol berpengalaman Singapura itu, menafikan rembatan susulan Ruventhiran.

Mohamad Faisal yang mengumpul tiga gol setakat ini, sekali lagi terlepas peluang keemasan untuk merobek gawang Singapura yang tampil dengan pendekatan taktikal bertahan, apabila percubaannya dari jarak dekat pada minit ke-17, tepat ke Hassan yang mudah menepis bola keluar.

Tindakan pemain Singapura melengah-lengahkan masa akhirnya membawa padah, apabila mereka dihukum dalam satu serangan pantas yang menyaksikan hantaran lintang Muhammad Safawi dari sebelah kanan, tepat ke kepala Darren untuk gol pertama Malaysia pada minit ke-35.

Menyedari kelebihan satu jaringan tidak cukup, Malaysia menggandakan kedudukan lima minit selepas rehat berpunca kesilapan penyerang gantian Singapura Shawal Anuar menahan bola dan dipintas Wilkin untuk melepaskan rembatan kencang dari luar kotak yang gagal ditampan kemas Hassan.

Empat minit kemudian, pemain Sabah FC itu sekali lagi mencuri tumpuan dengan gol kedua peribadinya selepas mengawal bola hantaran Muhammad Safawi dalam kotak penalti dengan baik, sebelum melepaskan rembatan kaki kiri menyaksikan Hassan tertewas buat kali ketiga.

Ketinggalan tiga gol, Singapura di bawah bimbingan Takayuki Nishigaya baru tampil dengan taktikal menyerang dalam usaha memburu gol dan situasi itu jelas menyaksikan beberapa percubaan berbahaya berjaya dicipta sebelum berjaya meledak gol saguhati menerusi Faris Ramli pada minit ke-85.

Namun, Aguero memastikan Malaysia melangkah ke separuh akhir dengan bergaya apabila melengkapkan kemenangan 4-1 pasukan hasil penyudah dari luar kotak penalti pada minit ke-88.

Kejayaan dicipta pasukan negara malam ini ibarat ulangan pertemuan kedua-dua pasukan pada edisi 2014 di Stadium Nasional Singapura yang menyaksikan Malaysia menang 3-1 sekali gus memintas skuad tuan rumah untuk menempah tempat ke peringkat separuh akhir selaku naib juara Kumpulan B.

Pada aksi separuh akhir, Malaysia dijadual menentang Thailand selaku juara Kumpulan A, manakala Vietnam akan membuat perhitungan berdepan naib juara Kumpulan A Indonesia.

Vietnam menewaskan Myanmar 3-0 pada satu lagi aksi terakhir Kumpulan B di Stadium Nasional My Dinh, Hanoi sekali gus mengumpul 10 mata, sementara Malaysia kedua (sembilan mata), Singapura ketiga (tujuh mata) manakala Myanmar dan Laos tercorot dengan berkongsi satu mata. – BERNAMA


Kemboja model contoh negara pertanian

PETALING JAYA: Malaysia boleh mengambil contoh negara jiran, Kemboja sebagai model negara pertanian bagi mengatasi bekalan makanan dan mengurangkan kebergantungan bekalan import makanan dengan negara asing.

Ini kerana, kerajaan kini giat melaksanakan pelbagai inisiatif sekuriti makanan negara bagi tempoh jangka masa sederhana dan panjang bagi menstabilkan bekalan dan harga makanan.

Lebih-lebih lagi selepas rakyat yang bangkit semula membina kembali kehidupan terjejas akibat pandemik dan bencana alam.

Bagaimanapun, Kemboja tidak menghadapi isu bekalan makanan untuk rakyat di negara itu malah ketika berlakunya tempoh pandemik COVID-19, pada 2020.

Ia diakui sendiri oleh Menteri di Jabatan Perdana Menteri Kemboja, Oknha Datuk Dr Othsman Hassan.

Othsman berkata, Kemboja adalah wilayah pertanian yang mana sumber pendapatan  adalah daripada rangkaian bekalan makanan tempatan.

“Untuk makluman, di Kemboja, negeri yang mendapat ‘income’ daripada pertanian. Kalau kira, padi tidak kurang, beras juga tidak kurang, begitu juga sayur tidak kurang.

“Bagaimanapun, Kemboja mengimport bahan api seperti petrol, jadi mahal di sini. Barangan untuk kita pakai ada meningkat sehingga 18 ke 20 peratus tetapi makanan tiada isu,” katanya pada sidang media mengulas isu sekuriti makanan di negara itu termasuk tempoh pandemik.

Terdahulu, Othsman mengadakan kunjung hormat ke Angkatan Koperasi Kebangsaan Malaysia (ANGKASA) yang diwakili Presidennya, Datuk Seri Dr Abdul Fattah Abdullah, di Wisma Ungku A Aziz, Kelana Jaya, di sini.

Sementara itu, Abdul Fattah berkata, Kemboja akan menjadi tuan rumah sidang kemuncak Majlis Ekonomi ASEAN tahun ini dan meminta negara itu dapat membawa isu berkaitan peranan ANGKASA.

“Ada beberapa itu kita minta Kemboja bawa kepada kepimpinan dalam ASEAN Economy Council bagi mengetahui kedudukan koperasi.

“Kita nak peranan koperasi lebih jelas. Sekarang, tidak jelas, hanya disebut untuk sektor pertanian dan berkaitan sahaja sedangkan ia meliputi semua sektor dan pada masa yang sama, mahu ada gerak kerja yang memperkasakan koperasi ASEAN dengan sokongan kerajaan masing-masing,” katanya.

Author

Tun Puteh Wanti

View all posts

View all posts


Banjir: APM Kelantan tumpu 595 kawasan ‘Hot Spot’

KOTA BHARU: Angkatan Pertahanan Awam Malaysia (APM) Kelantan akan terus memantau 595 kawasan ‘hot spot’ yang berisiko berlaku banjir sepanjang musim Monsun Timur Laut (MTL) tahun ini.

Pengarah APM Kelantan, Mohd Adzhar Mujab berkata, lebih 1,200 anggota dan segala kelengkapan logistik telah bersiap siaga sekiranya berlaku banjir dalam tempoh itu.

“Beberapa jajahan seperti Gua Musang, Kuala Krai, Rantau Panjang telah dikenal pasti berisiko banjir, malah kesemua kelengkapan APM termasuk 16 lori, 86 bot dan 700 jaket keselamatan kini bersedia untuk digerakkan.

“APM selaku Sekretariat Jawatankuasa Pengurusan Bencana negeri dan daerah telah melakukan latihan simulasi mengendalikan aset sebagai persediaan menghadapi banjir,” katanya ketika ditemui Bernama pada majlis Perasmian Bengkel Menghadapi Bencana Banjir MTL, di sini semalam.

Mengulas lanjut, Mohd Adzhar berkata, keadaan banjir di Kelantan agak berlainan dengan negeri lain kerana keadaan geografinya yang berbeza apabila ada penduduk yang terpaksa dipindahkan meskipun paras air sungai tidak meningkat dengan mendadak.

“Ada penduduk dipindahkan awal kerana menetap di kawasan yang rendah setelah sekitar kawasan rumah dinaiki air dan adakalanya air lambat surut,” katanya.

Jabatan Meteorologi Malaysia (MetMalaysia) dalam kenyataan sebelum ini menjelaskan hujan lebat dijangka berlaku mulai awal November susulan musim MTL yang dijangka berterusan hingga Mac tahun depan. – BERNAMA


Ambil tindakan pelancong Muslim berpakaian mencolok mata

KUALA TERENGGANU: Kerajaan negeri diminta mengambil tindakan lebih tegas terhadap pelancong Muslim yang berpakaian mencolok mata ketika berada di tempat pelancongan di negeri ini

Ahli Dewan Undangan Negeri (ADUN) Ladang, Zuraida Md. Noor berkata, tindakan tersebut perlu diambil kerana melanggar garis panduan pelancongan negeri Terengganu iaitu tidak mematuhi etika pemakaian pelancong Muslim.

Menurutnya, pemantauan terhadap pelaksanaan patuh syariah di seluruh negeri perlu dilakukan meliputi hotel, rumah peranginan, pulau, pantai, pusat hiburan, pawagam dan lokasi lain melibatkan semua portfolio, agensi dan jabatan kerajaan di Terengganu.

“Ini kerana, terdapat sesetengah pelancong muslim terutama di pusat peranginan dan pulau-pulau jelas melanggar garis panduan pelancongan negeri Terengganu iaitu tidak patuh dengan etika pemakaian untuk pelancong Muslim.

“Saya menyaksikan sendiri, pelancong Muslim wanita tanpa segan silu memakai seluar pendek, bersinglet, tidak bertudung malah semakin ramai yang berani memakai pakaian mencolok mata bersiar-siar di tempat pelancongan kita.

“Sedangkan garis panduan pelancongan dengan jelas menyatakan pelancong Muslim hendaklah berpakaian menutup aurat,” katanya dalam sesi perbahasan pada Persidangan Dewan Undangan Negeri Terengganu (DUN) di sini, hari ini.

Mengulas lanjut, Zuraida yang juga satu-satunya ADUN wanita di Terengganu berkata, kegagalan mematuhi garis panduan itu dalam kalangan pelancong itu kerana tiada penguatkuasaan.

“Mungkin masih ramai yang tidak tahu tentang garis panduan yang kerajaan keluarkan atau mereka tahu tetapi semakin berani untuk tidak patuh dengan garis panduan yang ditetapkan.

“Oleh itu besar harapan saya agar pemantauan ini dilakukan secara menyeluruh, saya yakin ini termasuk manifestasi dakwah islamiah dan komitmen kerajaan dalam menuju negeri Terengganu yang maju, berkat dan sejahtera,” katanya. – UTUSAN

Authors

Media Variasi

View all posts

Diyana Rahip

View all posts

View all posts

View all posts


‘Patung David tak sama dengan patung Apollo’ – Wanita ini kongsi perbezaan dua patung itu

BEBERAPA hari ini, kecoh di media sosial mengenai isu seorang pempengaruh TikTok menjadikan patung Apollo sebagai hiasan dalaman rumahnya sehingga mengundang kecaman netizen.

Pada mulanya, warga net mendakwa patung hiasan yang terdapat di ruang tamu dan bilik tidur pempengaruh tersebut merupakan patung ‘dewa’ David.

Namun setelah diselidik, patung itu merupakan patung dewa Yunani, Apollo yang cukup sinonim dijadikan sebagai perhiasan rumah.

Menurut seorang pengguna TikTok, @dyamohamad90, patung David diukir oleh artis Itali yang sangat popular pada abad ke-16 iaitu Michelangelo.

“Patung David ni pertama kalinya telah ditempatkan di Itali lah obviously dengar baik-baik patung David ni sebenarnya dicipta menggambarkan Raja David.

“Siapakah Raja David ni, Raja David seorang yang tidak pandai berperang. Dia sanggup mengorbankan diri dia untuk melawan raksasa bagi menyelamatkan Israel.

“Dan kalau korang nak tahu Michelangelo tu beragama Yahudi,” kongsinya.

Manakala, patung Apollo pula merupakan dewa muzik, ramalan, panahan, penyembuhan dan juga dewa kepada lelaki yang belum berkahwin.

“Sekarang korang jangan confuse patung David tak sama tau dengan patung Apollo, patung Apollo ni pula melambangkan dewa yunani. Yunani adalah sebuah negara di tenggara Eropah.

“Sebagai orang Islam tak elok lah nak simpan patung dekat rumah kan patung Apollo ke patung David ke tak kisahlah walaupun niat engkau adalah untuk seni sebab niat tidak menghalalkan cara,” jelasnya.

Menjengah di ruangan komen, rata-rata netizen bersetuju bahawa replika itu tidak sesuai dijadikan sebagai perhiasan rumah.

“Bukan setakat patung tu, gantung frame yang bernyawa seperti manusia dan haiwan pun tak boleh. Alhamdulillah dapat ilmu pasal patung 2 ketul tu,” tulis netizen.

“Niat tidak menghalalkan cara itu saya sangat sangat sangat setuju. Jangan lah kerana seni jiwa tak tahu menilai,” selar netizen.

“Patung apa pun, orang Islam jangan buh dalam rumah… aish,” komen netizen.

Author

Nurul Ain Japri

View all posts

View all posts


Bintang bola sepak berduyun-duyun ke liga Arab Saudi

ANGIN perpindahan dengan bajet besar telah mengubah laluannya ke Arab Saudi tahun ini.

Dana Pelaburan Awam Arab Saudi mengambil alih 75 peratus daripada kelab Al-Ahli, Al-Hilal, Al-Ittihad dan Al-Nassr, dengan bajetnya yang besar diperuntukkan untuk bola sepak.

Arab Saudi, yang telah melabur banyak dalam bola sepak dengan matlamat untuk menjadi salah satu liga terbaik di dunia, meninggalkan kesannya pada jendela perpindahan musim panas.

Dengan bayaran yang tinggi, pasukan-pasukan ini menandatangani ramai pemain terkemuka seperti Cristiano Ronaldo, Sadio Mane, Karim Benzema, N’Golo Kante, Ruben Neves, Roberto Firmino dan Riyad Mahrez.

Bintang Portugal Cristiano Ronaldo membuat nama liga Arab Saudi didengari dengan perpindahannya ke Al-Nassr pada Disember 2022.

Didakwa gaji tahunan pemain berusia 38 tahun itu akan mencecah €200 juta (AS$219 juta).

Di sebalik kritikan global, ramai pemain mengikuti jejak bintang Portugal itu dan mengambil jalan ke Arab Saudi.

Al-Nassr, yang dibimbing oleh Luis Castro dari Portugal, memperoleh Sadio Mane dari Bayern Munich dengan harga €30 juta (AS$32.8 juta), Seko Fofana dari Lens dengan harga €25 juta (AS$27.3 juta), Marcelo Brozovic dari Inter dengan harga €18 juta (AS$19.7 juta)  dan Alex Telles dari Manchester United untuk €7 juta (AS$7.6 juta).

Jendela perpindahan musim panas memuncak selepas penyerang Perancis Real Madrid, Karim Benzema menandatangani kontrak untuk juara bertahan Al-Ittihad.

Selain Benzema, Al-Ittihad menandatangani N’Golo Kante Perancis dari Chelsea, Fabinho Brazil dari Liverpool dan Jota Portugis dari Celtic.

Ketua jurulatih Portugal, Nuno Espirito Santo, Al-Ittihad membayar €46 juta ($50 juta) untuk Fabinho dan €29 juta (AS$31.7 juta) untuk Jota.

Kante menjadi salah seorang pemain paling banyak dibayar dengan gaji tahunan €100 juta (AS$109.4 juta).

Jurulatih Portugis Al-Hilal, Jorge Jesus memperoleh Malcom Brazil dari Zenit dengan harga €60 juta (AS$65.6 juta), Portugis Neves dari Wolverhampton dengan harga €55 juta (AS$60 juta), Milinkovic-Savic dengan harga €40 juta (AS$43.7 juta) dari Lazio, dan Koulibaly dari Senegal dari Chelsea dengan harga €23 juta (AS$25 juta).

Jurulatih Jerman Matthias Jaissle Al-Ahli, memperoleh Riyad Mahrez dari Algeria dari Manchester City dengan harga €35 juta (AS$38 juta), pemain Perancis dari Newcastle United Allan Saint-Maximin dengan harga €27 juta (AS$29.5 juta), dan Edouard Mendy dari Chelsea dari Senegal dengan harga €18.5 juta (AS$20 juta).

Mereka juga menandatangani penyerang Brazil dari Liverpool, Roberto Firmino secara percuma.

Sebaliknya, Al-Ittifak pimpinan jurulatih Britain, Steven Gerrard membeli Jordan Henderson dari Liverpool dengan harga €14 juta (AS$15.3 juta) dan Olympique Lyon Perancis Moussa Dembele secara percuma.

Superstar Argentina, Lionel Messi dan bintang Perancis, Kylian Mbappe telah menolak tawaran luarbiasa dari liga Arab Saudi.

Didakwa bahawa Al-Hilal menawarkan gaji tahunan sebanyak €500 juta (AS$547 juta) kepada Messi dan €1 bilion (AS$1.1 bilion) kepada Mbappe. – Anadolu

Author

Taufik Asmady Abdul Aziz

View all posts

View all posts


Bekas guru besar SRA didakwa minta, terima suapan lebih RM160,000

SHAH ALAM: Bekas guru besar sekolah rendah agama (SRA) mengaku tidak bersalah di Mahkamah Sesyen di sini hari ini atas dua pertuduhan meminta dan menerima rasuah berjumlah RM164,800 berkaitan projek kerja-kerja selenggara dan naik taraf bangunan dan infrastruktur SRA di Selangor.

Kamaludin Sahlan, 50, membuat pengakuan itu di hadapan Hakim Rozilah Salleh selepas kedua-dua pertuduhan berkenaan dibacakan terhadapnya.

Mengikut pertuduhan pertama, Kamaludin didakwa secara rasuah telah meminta daripada Romzi Sirok suapan bernilai 11 peratus daripada nilai projek sebagai dorongan baginya untuk membantu Romzi mendapatkan kerja-kerja selenggara dan naik taraf bangunan dan infrastruktur SRA di daerah Petaling dan Kuala Selangor.

Bagi pertuduhan kedua pula, lelaki itu didakwa telah menerima secara rasuah daripada Romzi wang suapan berjumlah RM164,800 melalui akaun CIMB Islamic miliknya sebagai dorongan untuk tertuduh membantu Romzi mendapatkan kerja-kerja berkenaan.

Dia dituduh melakukan kesalahan itu di No. 33, Jalan Duku 5, Taman Seri Medan, Telok Panglima Garang, Kuala Langat dan CIMB Islamic Bank Bhd Cawangan Kota Kemuning, Shah Alam antara Mei 2019 dan 12 Januari hingga 21 April 2021.

Kamaludin, yang kini  ditukarkan ke Unit Pendidikan Jabatan Agama Islam Selangor (JAIS), didakwa mengikut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(1)  akta yang sama.

Jika sabit kesalahan, dia boleh dipenjarakan maksimum 20 tahun dan didenda tidak kurang daripada lima kali ganda nilai suapan atau RM10,000, yang mana lebih tinggi.

Pendakwaan dikendalikan Pegawai Pendakwa SPRM, Mohd Aliff Shaharuzaman manakala tertuduh diwakili peguam Mohd Shahrullah Khan Nawab Zadah Khan.

Hakim Rozilah menetapkan jaminan RM30,000 dengan seorang penjamin dan Kamaludin diarah menyerahkan pasport kepada mahkamah serta melapor diri pada minggu pertama setiap bulan di pejabat SPRM berdekatan.

Sebutan semula kes ditetapkan pada 26 Januari 2023. –  BERNAMA


Bersatu mahu kepimpinan UMNO ambil kira kepentingan rakyat sebelum bubar Parlimen

PUTRAJAYA: Parti Bersatu mahu kepimpinan UMNO mengambil kira kepentingan rakyat sebelum membuat sebarang keputusan berkaitan pembubaran Parlimen untuk memberi laluan kepada  Pilihan Raya Umum ke-15 (PRU15).

Timbalan Presiden Bersatu, Datuk Seri Ahmad Faizal Azumu berkata UMNO tidak seharusnya menumpukan perhatian kepada usaha mendapatkan kuasa pemerintahan semata-mata, sebaliknya perlu mengambil kira keadaan cuaca, kesiapsiagaan anggota keselamatan dan perbelanjaan negara sekiranya PRU15 diadakan.

“Bersatu ingin kerajaan memberi fokus kepada persiapan untuk mengadakan PRU. Apakah cukup anggota polis, adakah dengan enam negeri yang telah mengatakan tidak akan mengadakan PRU pada tahun ini akan meningkatkan perbelanjaan negara?

“Perkara ini perlu diambil perhatian yang serius, kerana kita bukan tertumpu untuk mendapatkan kuasa pemerintahan, tetapi juga kepentingan rakyat sebagai satu perkara paling utama,” katanya kepada pemberita selepas merasmikan Majlis Pelepasan Program KBS Trail Run “Love Nature for Our Future” 2022 di sini hari ini.

Beliau berkata demikian ketika mengulas cadangan Majlis Tertinggi (MT) UMNO yang mahu Parlimen dibubarkan dalam masa terdekat bagi membolehkan PRU15 diadakan tahun ini.

Jumaat lepas, Setiausaha Agung UMNO Datuk Seri Ahmad Maslan berkata berdasarkan cadangan itu, Perdana Menteri Datuk Seri Ismail Sabri Yaakob akan mempersembahkan cadangan tarikh pembubaran kepada Yang di-Pertuan Agong selaras dengan perkara 40 (1) Perlembagaan Persekutuan. – BERNAMA


Bubar DUN: keputusan Majlis Presiden masih terikat – Anwar

PETALING JAYA: Keputusan untuk tidak membubarkan Dewan Undangan Negeri (DUN) yang ditadbir oleh Pakatan Harapan (PH) iaitu Selangor, Negeri Sembilan dan Pulau Pinang jika Pilihan Raya Umum Ke-15 (PRU15) diadakan tahun ini masih terikat.

Pengerusi PH, Datuk Seri Anwar Ibrahim berkata, bagaimanapun, Majlis Presiden gabungan politik itu mahu kesemua negeri terbabit berbincang semula secara terperinci dengan pimpinan parti masing-masing berkaitan isu pembubaran DUN bagi membolehkan komponen PH mendapat persefahaman untuk sebarang keputusan yang akan dibuat nanti.

“Kita masih terikat dengan keputusan Majlis Presiden tetapi kita telah meminta supaya ia secara terperinci dibincang semula dengan pimpinan parti masing-masing supaya ada persefahaman.

“Bincang semula dengan semua parti dan juga negeri… untuk buat keputusan bersama,” katanya kepada media selepas mesyuarat Majlis Presiden PH di sini hari ini ketika ditanya jika terdapat perubahan dalam keputusan sebelum ini berhubung pembubaran DUN.

Majlis Presiden PH sebelum ini memutuskan bahawa ketiga-tiga negeri tidak akan membubarkan DUN jika PRU15 diadakan tahun ini.

Perdana Menteri, Datuk Seri Ismail Sabri Yaakob mengumumkan pembubaran Parlimen ke-14 berkuat kuasa 10 Okt untuk memberi laluan kepada PRU15 selepas diperkenan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Semalam, Setiausaha Agung DAP, Anthony Loke Siew Fook dilaporkan berkata DAP Pulau Pinang meminta supaya keputusan untuk tidak membubarkan DUN yang dibuat sebelum ini dikaji semula dan dibincangkan dalam mesyuarat Majlis Presiden PH hari ini.

Ditanya jika sudah terdapat keputusan berkaitan perkara itu, Anwar menjawab: “Tak, selalunya kita dalam hal-hal besar, sama ada pimpinan parti bincang dulu, bawa ke Majlis Presiden atau Majlis Presiden berikan kerangka dasar utama, itu disebut garis besar bawa ke pimpinan parti masing-masing.

“Setakat ini, kita masih terikat dengan keputusan yang lalu tetapi masih ada perbincangan,” kata Presiden PKR itu.

Mengenai rundingan antara PH dengan Parti Ikatan Demokratik Malaysia (MUDA) untuk bekerjasama dalam PRU15, Anwar berkata ia positif dan boleh diteruskan.

“Buat masa ini, kerjasama dengan MUDA adalah pakatan pilihan raya kerana saya tidak fikir Jabatan Pendaftar Pertubuhan (RoS) akan meluluskan apa-apa buat masa sekarang,” katanya.

Ditanya kemungkinan beliau bertanding di kerusi Parlimen Tambun, Anwar berkata: “Ia adalah antara kawasan yang saya beri perhatian, belum muktamad lagi.” – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Gangguan bekalan air di Petaling, Kuala Lumpur dan Hulu Langat mulai esok

CYBERJAYA: Sebanyak 338 kawasan di Petaling, Kuala Lumpur dan Hulu Langat dijangka mengalami gangguan bekalan air berjadual mulai jam 9 pagi esok.

Pengurusan Air Selangor Sdn Bhd (Air Selangor) memaklumkan, gangguan itu tercetus susulan pelaksanaan kerja penambahbaikan dan penyenggaraan aset di Loji Rawatan Air (LRA) Sungai Langat.

Menurut Air Selangor, kerja penyelenggaraan dijangka selesai sekitar jam 7 malam pada hari sama.

“Bekalan air dijangka akan pulih sepenuhnya pada jam 12 tengah hari, 10 Oktober 2023.

“Bekalan air juga dijangka akan mula disalurkan kepada pengguna secara berperingkat selepas kerja penambahbaikan dan penyenggaraan siap dan seterusnya apabila sistem agihan utama bekalan air sudah distabilkan,” kata syarikat itu dalam satu kenyataan.

338 kawasan yang terlibat itu meliputi 37 kawasan di Petaling, 201 kawasan di Kuala Lumpur dan 100 kawasan di Hulu Langat.

Air Selangor turut memaklumkan, lori tangki air akan digerakkan ke kawasan terjejas dengan memberikan keutamaan kepada premis yang kritikal.

Justeru, syarikat itu menasihatkan pihak yang terjejas supaya menyimpan bekalan air secukupnya dan menggunakan air secara berhemah sepanjang tempoh gangguan bekalan air berjadual ini.

“Bagi pelanggan komersial pula, bekalan air terawat boleh dibeli di kaunter khidmat pelanggan di seluruh wilayah Air Selangor.

“Bagi tujuan ini, pelanggan komersial boleh menggunakan lori tangki air masing-masing di dua stesen pengisian air yang akan dibuka di Sunway Batu Caves dan Selayang Mutiara,” katanya.

Turut dimaklumkan, tempoh masa gangguan dan pemulihan bekalan air di kawasan yang terjejas adalah berbeza bergantung kepada jarak lokasi premis pengguna dan tekanan pada sistem agihan bekalan air.

“Pengguna juga boleh mendapatkan maklumat berhubung gangguan bekalan air berjadual ini dari semasa ke semasa menerusi saluran komunikasi rasmi seperti aplikasi Air Selangor, Facebook, Instagram dan Twitter atau hubungi Air Selangor di talian 15300.

“Sebarang pertanyaan dan aduan boleh diajukan di Help Centre di laman sesawang www.airselangor.com dan aplikasi Air Selangor,” maklumnya.

Author

Diyana Rahip

View all posts

View all posts


Tukar marah kepada tuah, panglima perang datang berbudi

RAMAI yang tidak berupaya melihat sudut positif apabila seorang ‘jeneral perang’ meletakkan ‘panglimanya’ di medan tempur yang asing daripada kebiasaannya.

Ramai juga yang tidak tahu panglima perang berkenaan sebenarnya dipilih kerana kekuatan, nilai tambah, kebolehpercayaan dan kemampuannya untuk memastikan kejayaan di medan tempur itu.

Tugas seorang jeneral perang bukanlah suatu hal mudah, beliau perlu memastikan strategi berjaya, kiraan yang tepat kerana ia melibatkan maruah pasukan perang, demi agama, bangsa dan tanah air yang dipertahankan.

Umum perlu diingatkan, tiada seorang jeneral yang diibaratkan sebagai nakhoda yang mahu mengaramkan kapal bersama tenteranya.

Ini merupakan analogi mudah untuk sebilangan orang kampung memahami strategi politik yang diatur oleh jeneral perang itu, iaitu Presiden Barisan Nasional (BN), Datuk Seri Ahmad Zahid Hamidi dan kepimpinan tertinggi UMNO.

Kita tidak menolak jika ada yang marah apabila mereka membuat keputusan meletakkan calon import berbanding calon tempatan di Gerik dan lain-lain kawasan.

Ketua Pemuda UMNO, Datuk Dr Asyraf Wajdi Dusuki adalah buah catur Ahmad Zahid di kerusi Parlimen Gerik, Ketua Puteri UMNO, Zahida Zarik di Padang Besar dan bekas Setiausaha Sulit Kanan kepada tiga Menteri Besar Kedah iaitu Armishah Siraj di Langkawi pada Pilihan Raya Umum ke-15 (PRU-15) nanti.

Mungkin ada yang lupa dalam medan perang, sebagai tentera mereka terpaksa terima dengan hati terbuka apabila jeneralnya meletakkan mereka di mana-mana medan tempur mengikut kiraan untuk menang.

Kerana di akhirnya yang memberi jawapan kepada seluruh persoalan dan pertikaian ini adalah impak yang terhasil daripada keputusan tuan jeneral.

Berdasarkan analisis dan pemerhatian penulis, Ahmad Zahid yang pernah dihukum penjara sebagai tahanan ISA pada 1998 pastinya sudah ‘masak’ dengan setiap gerak lawannya khususnya mantan Perdana Menteri Tun Dr Mahathir Mohamad.

Ini kerana penentangannya terhadap Mahathir atas dasar prinsip hidup dan partinya telah membawa jasad itu ke tirai besi, pastinya beliau tidak akan membiarkan dirinya dipatuk di tempat sama dua kali.

Bagi seorang pemimpin tertinggi parti, beliau tidak akan sesekali mengkhianati parti atau mengergaji dahan tempat beliau sendiri berpaut.

Penduduk di Gerik, Padang Besar dan Langkawi sewajarnya menukarkan rasa marah, kecewa kepada rasa bertuah kerana hakikat sebenarnya panglima perang paling kuat pilihan jeneral datang ke tempat mereka untuk berbudi.

Panglima-panglima perang ini berjawatan tinggi di peringkat nasional, digeruni kawan dan lawan, memiliki rekod perjuangan yang panjang bersama rakyat.

Pastinya enam juta pemegang akaun KWSP termasuk di Gerik tidak akan lupa jasa Asyraf yang memulakan langkah panglimanya sampai ke Parlimen untuk memastikan rakyat dapat mengeluarkan simpanan wang mereka ketika keadaan amat mudarat.

Ketika itu era pandemik, pintu sempadan baru dibuka setelah dua tahun ditutup dengan statistik pengangguran dan bunuh diri yang meningkat naik sepanjang PKP menyebabkan Asyraf konsisten dalam perjuangannya.

Calon import bukanlah calon ‘underdog’ kerana mereka sudah dikenali ramai, yang wajar digunakan pengalaman mereka untuk menguruskan isu dan masalah rakyat.

Jika calon seperti ini diberi peluang untuk mengemudi kapal, pastinya memberi banyak kelebihan daripada segi kekuatan suara dan pengaruh mereka berdasarkan ‘track record’ yang dipersembahkan kepada rakyat.

Mungkin sesuatu yang baharu itu, memberi kebimbangan kepada rakyat dan ahli parti tetapi ia tidak semestinya salah kerana setiap orang perlu diberi peluang yang sama.

Yang menjadi salah hanyalah satu, iaitu sebagai pemimpin, jika beliau menerima nasihat yang salah akan membawa tsunami besar kepada pertubuhan terbesar Melayu yang diterajuinya.

Ahmad Zahid tidak sewenang-wenangnya meletakkan calon seperti dedalu yang hinggap di pohon, hinggap ke batang dan ranting mati.

Author

Tun Puteh Wanti

View all posts

View all posts


Bom di kereta Siti Kasim: Polis rakam keterangan beberapa individu

KUALA LUMPUR: Polis telah merakam keterangan beberapa individu termasuk saksi di sekitar lokasi kejadian penemuan bom jenis Improvised Explosive Device (IED) pada Jumaat.

Bom tersebut dipercayai diletakkan pada tayar belakang kereta milik aktivis, Siti Zabedah Kasim atau dikenali Siti Kasim di pusat servis kereta di Jalan Maarof di sini.

Ketua Polis Daerah Brickfields, Asisten Komisioner Amihizam Abdul Shukor berkata, setakat ini siasatan lanjut berkaitan kejadian masih dijalankan.

“Siasatan dijalankan secara terperinci termasuk merakam keterangan beberapa individu di sekitar lokasi tersebut.

“Sebarang perkembangan terkini akan dimaklumkan kemudian,” katanya kepada Sinar Harian pada Sabtu.

Pada Jumaat, polis mengesahkan objek yang diletakkan pada tayar belakang kereta milik aktivis, Siti Kasim dipercayai ialah bom jenis Improvised Explosive Device (IED).

Sebelum itu, Siti Kasim memuat naik secara langsung di Facebook peribadinya mendakwa terdapat objek menyerupai bom diletakkan pada keretanya.

Siti Kasim berkata, dia menyedari objek yang diletakkan di bahagian tayar itu ketika menghantar kenderaannya itu ke pusat servis kereta, di Jalan Maarof, kira-kira jam 12 tengah hari pada Jumaat. – SINAR HARIAN

Authors

Media Variasi

View all posts

Diyana Rahip

View all posts

View all posts

View all posts


PRU15: Gerakan ketengahkan 80 peratus calon muka baharu

IPOH: Parti Gerakan Rakyat Malaysia (Gerakan) akan mengetengahkan 80 peratus muka baharu pada Pilihan Raya Umum ke-15 (PRU15) akan datang.

Perkara tersebut diumumkan Presiden Nasional Gerakan, Senator Datuk Dr Dominic Lau Hoe Chai pada sidang media selepas mempengerusikan Mesyuarat Ahli Jawatankuasa Pusat di Ipoh Perak hari ini.

Dominic berkata, 80 peratus muka baharu yang akan diketengahkan itu adalah termasuk calon-calon yang mempunyai pengalaman.

“PRU kali ini amat penting bagi Gerakan untuk terus bergerak kehadapan bersama-sama dalam perjuangan Perikatan Nasional(PN) membentuk kerajaan,” katanya.

Tambahnya, Gerakan juga menyasarkan untuk bertanding lebih daripada tiga kerusi Parlimen.

“Malah kerusi Dewan Undangan Negeri (DUN) sudah selesai perbincangan di peringkat Jawatankuasa Pusat Gerakan hanya tunggu daripada Majlis Tertinggi PN.

“Mengenai kerusi tradisi iaitu Parlimen Taiping dan Teluk Intan bukanlah menjadi perkara utama pada PRU15 kali ini. Tetapi yang penting bagi Gerakan adalah kemenangan PN dalam PRU15,” katanya lagi.

Dalam pada itu, Persidangan Perwakilan Nasional Gerakan yang dijadualkan berlangsung pada November ini ditangguhkan dan tarikh barunya akan diumumkan pada masa akan datang.

Menurut Dominic, penangguhan tersebut adalah kerana mereka ingin memberi fokus sepenuhnya terhadap kerusi Parlimen dan DUN yang akan dipertandingkan Gerakan dalam PRU15.

Author

Faridah Amiratul

View all posts

View all posts


Maklumat tular mengenai UEC adalah palsu – JPM

KUALA LUMPUR: Maklumat yang tular dalam media sosial khususnya Twitter menerusi hantaran bertajuk ‘Pengiktirafan UEC akan dibincangkan dan usul akan diluluskan kelak oleh Kerajaan Perpaduan selaras dengan manifesto Pakatan Harapan’, adalah palsu.

Jabatan Perdana Menteri (JPM) dalam hantaran menerusi Facebook hari ini memaklumkan maklumat palsu itu disebar menggunakan akaun Twitter palsu Perdana Menteri, Datuk Seri Anwar Ibrahim.

JPM dalam catatan itu juga menjelaskan mengenai perbezaan antara akaun Twitter Perdana Menteri yang sebenar dengan akaun Twitter Perdana Menteri palsu yang menyebarkan maklumat mengenai UEC (Sijil Peperiksaan Bersama) berkenaan.

Menerusi catatan itu, JPM menunjukkan Twitter sebenar Perdana Menteri iaitu @anwaribrahim dan akaun yang menyebarkan maklumat palsu mengenai UEC iaitu @anwarinrahim yang menggunakan gambar Perdana Menteri sama seperti akaun Twitter sebenar.

Perdana Menteri turut berkongsi catatan JPM melalui Facebook beliau hari ini.

“Maklumat melalui akaun media sosial tersebut adalah palsu. Orang ramai diminta agar tidak menyebarkan atau berkongsi sebarang maklumat yang tidak pasti atau palsu,” menurut JPM.

JPM turut meminta orang ramai supaya merujuk kepada akaun media sosial rasmi Perdana Menteri untuk berita sahih di semua platform media sosial iaitu akaun Facebook Anwar Ibrahim, akaun Twitter @anwaribrahim, Instagram @anwaribrahim_my dan TikTok @anwaribrahimnofficial. – BERNAMA


Malaysia intai peluang jalin kerjasama dengan Rusia dalam pemindahan teknologi

KAZAN (Rusia): Malaysia sedang berusaha untuk menjalin kerjasama dengan Rusia dalam pemindahan teknologi, terutama yang dibangunkan dengan baik di Rusia, termasuk teknologi robotik atau roket, kata Menteri Pendidikan Tinggi, Datuk Seri Mohamed Khaled Nordin.

“Kami meminta Rusia membantu terutama dalam pemindahan teknologi dalam sektor tertentu seperti robotik, sains roket yang diperlukan oleh universiti di Malaysia,” kata Khaled di luar forum ekonomi Antarabangsa ke-14, “Russia – Islamic World: KazanForum.”

Beliau berkata, Malaysia juga berhasrat untuk menjalin kerjasama dengan Moscow dalam pertukaran sains perubatan lanjutan, aeronautik dan kejuruteraan elektrik.

Forum itu berlangsung di bandar Kazan Rusia dari 18 hingga 19 Mei. Beliau bersama Menteri Pertanian dan Keterjaminan Makanan, Datuk Seri Mohamad Sabu menghadiri forum itu dengan kedua-duanya bersetuju dengan pihak Rusia untuk mengadakan beberapa siri mesyuarat bagi meningkatkan kerjasama dalam pelbagai bidang, termasuk pendidikan, perdagangan dan pelancongan. – BERNAMA-SPUTNIK


18 anggota polis KL dibuang kerja, enam diturun pangkat

KUALA LUMPUR: Kegagalan melaksanakan penyeliaan yang berkesan dalam kalangan anggota dan pegawai polis antara punca penguatkuasa itu dibuang kerja dan diturunkan pangkat.

Ketua Polis Kuala Lumpur, Datuk Allaudeen Abdul Majid berkata, seramai 18 pegawai dan anggota polis Kontinjen Kuala Lumpur dibuang kerja, manakala enam diturunkan pangkat dalam tempoh lapan bulan pertama tahun ini.

Beliau berkata, tindakan tegas itu juga diambil bagi memastikan standard perkhidmatan yang berkualiti kepada masyarakat.

Katanya, pihaknya melalui Jabatan Integriti dan Pematuhan Standard (JIPS) Kuala Lumpur membuka sebanyak 157 kertas siasatan bagi tempoh Januari hingga Ogos.

“Jumlah itu mencatatkan penurunan berbanding tempoh sama tahun lalu iaitu sebanyak 164 kertas siasatan melibatkan pelbagai salah laku dalam kalangan anggota dan pegawai,” katanya seperti dilapor Utusan Online.

Menurutnya, kawalan dan pengawasan tatatertib harus diperkasa selaras dengan Peraturan 3C Pegawai Awam seperti digariskan di bawah Kelakuan dan Peraturan-Peraturan Tatatertib 1993.

“Saya menuntut kepada semua ketua jabatan polis daerah dan ketua penyelia supaya bertanggungjawab atas penyeliaan serta menjalankan pemantauan.

“Jalankan pemantauan tanpa sebaran ‘cover-up’, kronisme dan pilih kasih selain memulakan pendekatan lebih agresif dalam memperkasa Peraturan 3C,” katanya.

Author

Fazleen Safina Abd Jamil

View all posts

View all posts


UCL: City tempang tanpa Haaland, diikat Copenhagen 0-0

MANCHESTER CITY terlepas peluang untuk menempah slot kedudukan pusingan terakhir serta rekod kemenangan 100 peratus terpadam selepas terikat seri 0-0 dalam perlawanan keeempat Liga Juara-Juara Eropah (UCL) 2022/2023 di Stadium Parken, awal pagi tadi.

City yang bermain tanpa pemain bintang mereka, Erling Haaland yang direhatkan untuk aksi pertemuan bersama Liverpool di Anfield dalam perlawanan Liga Perdana Inggeris pada hujung minggu ini gagal menyempurnakan banyak peluang ke pintu gol lawan yang diketuai penyerang muda, Julian Alvarez.

Keputusan Video Bantuan Pengadil (VAR) ternyata banyak mempengaruhi keputusan perlawanan dengan jaringan awal Rodri hasil rembatan roket pada minit ke 11 dibatalkan setelah pengadil mengambil keputusan lama mendapati jaringan itu terkena pada tangan Riyad Mahrez.

Pemain sayap Algeria itu mempertikaikan keputusan pengadil yang menyatakan beliau tidak mampu mengawal rembatan deras itu.

City berjaya mendapatkan penalti pada minit ke 24 setelah pemain Copenhagen, Nicolai Boleisen menampan bola dari hasil tandukan Manuel Akanji.

Riyad Mahrez gagal menyempurnakan sepakan penalti apabila tendangannya ditepis penjaga gol, Kamil Grabara dengan baik.

Keputusan membabitkan VAR dalam perlawanan terus menjadi tumpuan apabila pemain bek kiri, Sergio Gomez dilayangkan kad merah pada setengah jam kemudian.

Pengadil membuat keputusan untuk mengarahkan Gomez keluar dari padang setelah mendapati Gomez menarik Hakon Haraldsson setelah terperangkap dengan gerakan pemain Copenhagen itu.

Keputusan seri itu membuatkan City terpaksa menunggu untuk melepasi saingan peringkat kumpulan dalam perlawanan ke minggu hadapan menentang pasukan Borussia Dortmund.

Skuad Pep Guardiola menerajui kumpulan G dengan kutipan 10 mata, tangga kedua dihuni Borussia Dortmund dengan tujuh mata sementara Sevilla dan Copenhagen merekod dua mata untuk kedudukan ketiga dan keepat dengan Sevilla memiliki kelebihan jaringan defisit.

Author

Mohamad Fitri Hazim Hazam

View all posts

View all posts


Jalan raya Malaysia antara 59 terburuk dunia, paling bahaya

KUALA LUMPUR: Kualiti jalan raya di Malaysia turun lebih 5 peratus dalam tempoh lima tahun lalu, dengan jumlah kematian jalan raya direkod kedua tertinggi dunia, 22.76 bagi setiap 100,000 orang.

Selain Malaysia, Kuwait disenarai negara yang mempunyai jalan raya terburuk dunia diikuti Costa Rica, Georgia, Panama dan New Zealand.

Menurut laporan kajian bertajuk ‘Worst and Best Roads – US and International Ranking’ yang dijalankan firma pendidikan pemandu, Zutobi – Malaysia disenarai pada kedudukan ke-12 terbawah dalam kalangan 59 negara yang memiliki jalan raya terburuk.

Menurut kaji selidik itu, selain memiliki jalan terburuk Kuwait juga mempunyai jumlah kematian jalan raya ketiga tertinggi bagi setiap 100,000 orang iaitu hampir 19, lapor Berita Harian hari ini.

Mengulas berhubung jalan raya di Malaysia, analisis tersebut melaporkan skor keselamatan Malaysia pada tahap 3.32 daripada 10 berdasarkan empat faktor iaitu kualiti jalan raya, peningkatan kualiti jalan raya, kematian jalan raya, dan saiz relatif rangkaian jalan raya.

Manakala negara jiran, Singapura pula merekodkan skor keseluruhan tertinggi kualiti jalan raya iaitu 9.44 daripada 10 dan kadar kematian jalan raya paling sedikit iaitu 1.69 bagi setiap 100,000.

Selain Singapura, empat lagi negara yang mencatatkan skor kualiti jalan raya paling tinggi ialah Belanda dengan 8.62 daripada 10, diikuti Switzerland (8.58 peratus), Japan (8.41) dan Denmark (7.59).

Laporan Zutobi berasingan yang diterbitkan pada Mei meletakkan Malaysia antara 10 negara paling berbahaya untuk memandu bersama Thailand, India, Argentina, AS dan Afrika Selatan.

Bagaimanapun, Malaysia mempunyai bilangan kematian jalan raya paling rendah berkaitan alkohol iaitu hanya 0.1 peratus, walaupun antara yang menetapkan peratusan had kepekatan alkohol dalam darah yang dibenarkan paling longgar untuk pemandu iaitu 0.08 peratus.

Berdasarkan Seksyen 45G(1) Akta Pengangkutan Jalan (APJ) 1987, had kandungan alkohol yang ditetapkan untuk pemandu adalah 35 mikrogram alkohol dalam 100 milimeter nafas: 80 miligram alkohol dalam 100 milimeter darah atau 107 miligram alkohol dalam 100 milimeter air kencing.

Author

Diyana Rahip

View all posts

View all posts


Tanah runtuh: Kerajaan sediakan 19 kediaman sementara tempatkan kakitangan SPRM

KUALA LUMPUR: Kerajaan akan menyediakan 19 unit kediaman bagi menempatkan semua kakitangan dan pegawai Suruhanjaya Pencegahan Rasuah Malaysia (SPRM) serta keluarga mereka yang terjejas akibat kejadian kejadian tanah runtuh berhampiran Akademi Pencegahan Rasuah Malaysia (MACA).

Ketua Pengarah Perkhidmatan Awam, Datuk Dr Zulkapli Mohamad berkata, kediaman itu disediakan berhampiran dengan akademi berkenaan selain beberapa kemudahan kerajaan lain turut digunakan untuk memastikan operasi akademi tersebut terus berjalan lancar.

“Saya bersama Ketua Setiausaha Kementerian Kerja Raya (Datuk Seri Hasnol Zam Zam) dan Timbalan Ketua Pengarah Kerja Raya Jabatan Kerja Raya (JKR) (Zulkipli Nasri) buat keputusan untuk beri kemudahan penginapan kepada mereka yang terlibat.

“Jadi kita sediakan 19 rumah untuk pindahkan mereka ke kawasan berdekatan tempat kerja mereka. Buat masa ini, kita tidak benarkan mereka tinggal di sini,” katanya kepada pemberita selepas meninjau lokasi runtuhan di sini hari ini.

Sebelum ini, MACA telah mengosongkan seluruh kawasan akademi itu dengan memindahkan 45 individu susulan kejadian tanah runtuh tersebut pada kira-kira 1.30 tengah hari, Selasa lepas.

Ia melibatkan 22 pegawai, 16 pekerja pembersihan dan tujuh penghuni kuarters termasuk keluarga pegawai yang dipindahkan dari bangunan MACA ke kawasan selamat.

Sementara itu, Zulkapli berkata, satu jalan alternatif juga dibina buat sementara waktu bagi memudahkan pegawai terlibat menjalankan tugas seperti biasa serta untuk mengeluarkan kenderaan MACA dari kawasan akademi itu dengan kerja-kerja pembinaan dijangka mengambil masa dua minggu.

Selain itu, katanya kerja-kerja pemasangan alat pengesan pergerakan tanah di lokasi runtuhan dilakukan bermula hari ini bersama-sama kerja-kerja pembersihan runtuhan.

“Kita akan pasang sensor untuk pantau sama ada pergerakan tanah atau tidak. Dari situ kita akan buat reka bentuk yang betul dan dalam sesingkat mungkin akan cuba buat balik akses sebagaimana sedia ada… bergantung kepada keadaan tanah,” katanya.

Penilaian dan analisis bersama JKR dan Jabatan Bomba dan Penyelamat Malaysia semalam mengekalkan keputusan siasatan awal sebelum ini yang mendapati punca kejadian pada Selasa lepas adalah disebabkan dua faktor utama iaitu takungan air di sebelah pagar MACA serta kebocoran paip di bawah tanah yang telah berusia 40 tahun. – BERNAMA


Lelaki ditahan kes tipu jual jam, beg mewah, mangsa rugi RM20j

JOHOR BAHRU: Seorang lelaki warga tempatan ditahan dalam kes penipuan pembelian jam tangan dan beg berjenama mewah sehingga empat mangsa mengalami kerugian mencecah RM20 juta.

Ketua Polis Johor, Datuk Kamarul Zaman Mamat, berkata, suspek berusia 32 tahun ditahan di sebuah premis kediaman di Bukit Jalil, Kuala Lumpur pada jam 4.45 petang, Ahad lalu, susulan laporan mangsa di daerah Johor Bahru dan Iskandar Puteri antara Ogos hingga bulan ini.

Katanya, modus operandi yang digunakan suspek adalah dengan menawarkan jam tangan dan beg tangan edisi khas atau terhad jenama mewah seperti LV, Chanel, Dior, Hermes, Rolex, Patek Philippe dan Audemars Piguet kepada mangsa dengan harga jualan yang lebih murah berbanding harga pasaran.

“Mangsa akan berurusan secara bersemuka dengan lelaki itu dan setelah bersetuju dengan harga yang ditawarkan, mangsa kemudiannya akan membuat pembayaran ke akaun bank yang diarahkan,” katanya dalam kenyataan di sini, pada Jumaat.

Bagaimanapun, Kamarul Zaman, berkata setelah bayaran dibuat, lelaki berkenaan akan melarikan diri bersama wang yang telah dibayar oleh mangsa dan dia turut gagal dihubungi.

Mangsa tersebut adalah empat ahli perniagaan berumur antara 31 hingga 40 tahun.

Kamarul Zaman berkata siasatan juga mendapati lelaki tersebut turut terlibat dengan satu kes yang dikendalikan Ibu Pejabat Polis Kontinjen (IPK) Perak dengan menggunakan modus operandi yang sama.

Menurutnya, lelaki itu kini direman mulai hari ini sehingga Ahad bagi siasatan kes selesai di sini dan akan diserahkan kepada IPK Perak.

Beliau berkata kes disiasat mengikut Seksyen 420 Kanun Keseksaan kerana menipu. – BERNAMA